text:
E proyekto ta haña apoyo finansiero for di e organisashon Hulandes pa estudionan sientífiko (NWO). Pa mas informashon: [NWO]
E proyekto aki ta un inisiativa di investigadónan di Kòrsou. Uaki pa sera konosí ku e tim di investigadónan. E guia sientífiko lo ta na enkargo di Prof. Dr. Rob Alessie.
E meta di e proyekto SONORO ta pa kontribuí na e konosementu di SIDS (Small Island Developing States) i pa mehorá e kalidat di bida di e habitantenan di Kòrsou.
Sientífikonan por usa e data kolekta pa kompará data riba asuntunan finansiero i di salú den diferente konteksto. Ademas, organisashonan lokal sin meta pa hasi ganashi (“non-profit”) i esunan responsabel pa polítika (beleid/policy) lo por desaroya strategianan preventivo i polítika a base di evidensia, usando data di e komunidat. Finalmente, e populashon lo gana konosimientu tokante su propio asuntunan finansiero i di salubridat, kual lo por wordu uza pa plania bo propio estilo di bida strategikamente. Tambe, dor di yuda e komunidat pa pensa huntu ku investigadónan i organisashonan lokal tokante desishonnan finansiero i sobre salú, hendenan lo ta stimula pa nan ta envolvi den resultadonan i e sosiedat. Skuchando e hendenan, poniendo atenshon na problemanan aktual lo fortalesé nan konfiansa den nan mesun kapasidatnan. E komunidat ku lo keda funda despues di e estudio lo por wòrdu manteni dor di organisashonnan lokal i wòrdu ekspandé pa otro SIDS (Small Island Developing States) den Karibe Hulandes.
Na prinsipio di e aña 2018, SONORO, ku su tim di investigadónan Kurasoleño, lo inisiá un estudio di termino largu tokante di e bida riba Kòrsou. Nos lo kier invitá abo pa partisipá den e komunidat di SONORO i duna bo opinion. E meta ta pa huntu nos bini ku ideanan bon i adekuá pa e isla.
Nos lo invitá 500 habitante di Kòrsou, ku lo wòrdu selektá kasualmente, den e komunidat di SONORO. E habitantenan aki kolektivamente lo representá e opinion di e habitante nan di Kòrsou.
Kada aña nos lo pidi e komunidat 4 biaha pa reflekshoná riba tópikonan manera salú i bienestar. Esaki lo wòrdu hasí online pa medio di un enkuesta ku ta dura 15 minüt. Bo por indiká tambe kua tópikonan abo ta konsiderá mas importante. Partisipashon lo ta interesante i edukashonal. Bo lo risibí informashon regularmente tokante di e resultadonan.
SONORO lo prosesá tur informashon risibí di e enkuesta di un forma anónimo. SONORO ta tene su mes estriktamente na e lei di sekeresia. Artíkulo 5, insiso 2 di e lei di statistik (Statistiekwet) ta obligá SONORO pa atendé tur informashon ku a kompilá estriktamente konfidensial. E mesun lei aki ta konta tambe pa e entrevistadónan.
Si bo keda selektá pa partisipa den e proyekto, un enkuestadó di e proyekto SONORO lo bishitá abo na kas pronto. E lo informá bo tokante e proyekto i puntra bo pa kompletá un enkuesta.
Esaki pronto lo ta posibel. E komunidat di SONORO ta un instrumento valioso ku lo por yuda investigadónan lokal I internashonal den kolektá data pa nan investigashonan na un manera efektivo. Pero tambe periodistanan i studiantenan di organisashonan sosial lo por optené informashon valioso for di e komunidat. Por fabor tuma kontakto ku nos pa mas informashon na info@sonoro.community.
Kada aña nos lo pidi e komunidat 4 biaha pa reflekshoná riba tópikonan manera salú i bienestar. Esaki lo wòrdu hasí online pa medio di un enkuesta ku ta dura 15 minüt. Ku bo number di miembro ku nos lo dunabo i bo password bo por bishita e pagina di e enkuesta riba nos wèpsait. Riba e pagina aki bo lo por yena e enkuesta nan inmediatamente. Kada hende den bo kas ku ta partisipá lo haña un number di miembro.
Pa haña un imagen representativo di Kòrsou, ta importante pa tur kas ku keda selektá, partisipá. Pasobra e ora so lo por konklui ki realmente ta e opinion di tur hende. E komunidat di SONORO ta konsistí di kas. Den e komunidat tin hòmber i mohé, hende yòn i di edat, famianan ku ta biba na Kòrsou pa basta tempu o resien, personanan ku entrada halto o abou, hende ku ta traha i ku no ta traha, famianan i esanan ku ta soltero.
Bo lo yuda sientífikonan den nan invetigashon i sigurá ku gobièrnu lo bin ku polítikanan (beleid/policy) a base di loke ta biba den e sosiedat. Pa tin un bon investigashon un miembro di e komunidat ta nifiká hopi o manera un investigado investigadó a ekspresá: "Kada miembro di e komunidat ku partisipá ta kontribuí i na e resultado final. Kada miembro di e komunidat ta sigurá ku e resultado di e invetsigashon ta bira untiki mas konfiabel."
Pronto un enkuestadó di e proyekto SONORO lo bishitá bo. Bo lo risibí un flyer ku lo bisa bo mas di kiko e komunidat i investigashon ta ensera. E un enkuestadó lo splika bo mas over di e komunidat di SONORO i lo hasi bo algun pregunta over bo situashon di bida aktualmente manera:
Na e manera aki bo lo por haña un idea di ki preguntanan abo por spera komo un miembro di e komunidat. E enkuestadó lo puntra bo si bo kier djòin e komunidat di SONORO.
E proyekto aki ta un inisiativa di investigadónan di Kòrsou. Klik aki pa sera konosí ku e tim di investigadónan. E guia sientífiko lo ta na enkargo di Prof. Dr. Rob Alessie di Univèrsidat di Groningen. CentERdata lo manehá e komunidat di SONORO. CentERdata ta un fundashon pa investigashon i kolekshon di data, afiliá ku e Univèrsidat di Tilburg.
E kas nan ku a keda selektá pa bira miembro di e komunidat, a wòrdu selektá kasualmente. Bo adrès a wòrdu selektá pasobra abo, huntu ku bo kas, ta representá un parti importante di e Komunidat di Kòrsou.
E no ta kosta muchu tempu. Lo tin alrededor di 4 kuestionario pa aña di mei ora. E benefisio di kontesta e preguntanan online ta ku señor(a) mes por disidi ki ora ta hasi esaki. Señor(a) tin por lo menos un siman pa hasi esaki. Tambe ta posibel pa stop i sigi na un otro momentu.
Pa haña un bon bista di tur hende na Kòrsou ta importante ku tur griemio di komunidat ta partisipa. Hende jong, hende di medio edat pero tambe hendenan di edat. Hendenan di edat ta representa un parti importante di Kòrsou!
Partisipashon no ta difisil. E kuestionarionan ta fasil pa yena i bo lo por wak esaki tambe. Tin hopi pregunta multipel chois: e orei tin ku solamente buska e kontesta ku ta pas mas miho. Bo no por duna un kontesta robes, pues no tin un kontesta korekto tampoko. Asta tampoko bo no sa nada over di e tema. Nos ta mas interesa den kon bo ta pensa, ku den kiko bo sa. Si bo pega, e administrador di e komunidat ta kla pa yuda via telefon o email.
E ora ei si ta difisil pa bo mes yena e kuestionario. Kiko bo ta pensa si tin un hende ku ta yuda señor(a) yena e kuestionario via di telefon o personalmente na kas?
Pa haña un bon bista di tur hende na Kòrsou, ta importante pa e hendenan ku no por huza/ no tin kompiuter o internet tambe partisipá. Kiko bo ta pensa si tin un hende ku ta yuda señor(a) yena e kuestionario via di telefon o personalmente na kas?
E komunidat di SONORO ta mantene su mes na regla nan establese den e akto pa protekeshon di Data Personal/ Landsverordening Bescherming Persoonsgegevens Curaçao. Ora ku bo kontestanan drenta, nan lo wòrdu separa di nomber i adrès. Bo nòmber i adrès lo no wòrdu warda huntu ku bo kontestánan. Nos nunka lo duna akseso na bo informashon administrativo (bo number, adrès, number di telefon I email) sin bo permiso. Pues, bo informashon lo no wòrdu usa pa reklamo, mensahenan indesea (spam), benta telefoniko of pa otro propósitonan komersial.
Ku komunidat di SONORO nos lo hasi investigashon durante 4 aña tokante di bida na Kòrsou. Pa esei nos ta spera ku bo lo partisipá pa un tempu mas largu. Partisipashon semper lo keda boluntario: si bo no gusta, por stop mesora i sin niun gastu.


c: text/html

text:
At MCB Group our priorities are to safeguard the health
and safety of our employees and customers while continuing
with vital banking services.
PAGOmatiko
MCB ta ofresé su servisio di PAGOmatiko rònt Kòrsou!
Us’é pa rekargá tantu Chippie komo Digicel, kumpra Pagatinu i paga resibu di varios servisio, sin gastu adishonal. Bo ta paga solamente e montante di bo resibu, e saldo ku bo ke rekargá riba bo telefòn, òf e montante di Pagatinu ku bo mester.
-
Paga kèsh, ku Kompa Leon òf ku Maestro
-
E servisio ta grátis
-
Tur persona por hasi uso di PAGOmatiko; no ta nesesario pa bo ta kliente di MCB
-
Pago ku karchi di Kompa Leon i Maestro ta reflehá riba bo estado di kuenta
-
Spar Fun Miles ku bo Bankomatiko Contactless Smart Card
-
Spar Fun Miles ku bo Kompa Leon Fun Miles
-
Spar AAdvantage miles ku Kompa Leon AAdvantage®
-
Risibí 1% kèsh bèk ku bo Kompa Leon kèsh bèk
-
Bo pago ta 100% garantisá
-
Algun PAGOmatiko ta aksesibel 24 ora pa dia
Semper tin un PAGOmatiko serka dibo
Pariba de brùg
Pabou di brùg
Paga resibu
- Presentá ku bo resibu na kualke di e lokalidatnan di PAGOmatiko rònt Kòrsou.
- Entregué na e kahero/kahera i menshoná ku bo ke paga ku PAGOmatiko.
- Menshoná kon bo ke paga: Kèsh, Kompa Leon òf Maestro.
- E empleado ta hinka e number di kuenta, number di resibu i e montante ku bo ke paga.
- Promé ku prosesá bo pago e empleado lo pidibo pa konfirmá e number di kuenta i e montante.
- Si tur kos ta korekto, primi ‘OK’ i lo prosesá bo pago.
- Bo ta risibí un komprobante di e pago.
Rekargá telefòn
Menshoná ku bo ke rekargá telefòn, bo number di telefòn i e montante di saldo ku bo ke kumpra.
Sobrá di e proseso ta keda méskos.
Kumpra Pagatinu
Menshoná ku bo ke kumpra Pagatinu, bo number di meter i e montante ku bo tin mester.
- Inkomstenbelasting (IB)
- Winstbelasting (WB)
- Grondbelasting (GB)
- Loonbelasting (LB)
- Basis Verzekering Ziektekosten (BVZ)
- BVZ Nominale Premie (BVZN)
- Basis Verzekering Ziektekosten Zelf (BVZZ)
- Logeergastenbelasting (LGB/ALG)
- Onroerende Zaken Belasting (OZB)
- Winstbelasting (WBA/WBS)
- Successie Belasting (SUCC)
- Omzetbelasting (OB)
- AVBZ (AVBZ)
- AVBZ Zelfstandig (AVBZZ)
- AOV/AWW (AOV)
- AOV/AWW Zelfstandig (AOVZ)

robotstxt: allowed

filter: keep


text: Kralendijk – E siman akí por pasa angua kontra corona sin sita serka dos dòkter di kas. Djárason 23 di yüni 2021 por hasi esaki di 09:00 – 11:00 or na ofisina di dòkter Lont, Kaya Nikita 1. Djabièrnè 25 di yüni 2021 por bakuná sin sita di 09:00 – 12:00 serka dòkter Eijsenga, Kaya Monseigneur Niewindt 3. Salubridat Públiko ta organisá pasamentu di angua sin sita serka dòkter di kas, pa fasilitá ku habitantenan por bakuná den nan mes bario. Pa informashon i pregunta tokante bakunashon por yama e number grátis 0800 0900.


text:
CONSTANT “AZRIAH” PALM: DROPOUTS NA ARUBA TA ALARMANTE
E problematica di hobenan cu ta keda sinta ta bon conoci, pero ultimo tempo nos por a bin ta constata un desaroyo alarmante bou di hobennan. Un desaroyo cu ta exigi atencion di inmediato y esey ta un aumento di hobennan cu no ta bay scol mas. Personalmente e experencia aki ta cay masha pisa pa ami, pasobra mi a dedica mi bida na educa hobennan como tambe na atende cu e necesidad di mi prohimo. Un principio di bida cu mi a siña di mi kerida Mama Hellen Mohamed ta pa nunca nenga di duna un man nan esnan den necesidad. P’esey pa ami como un assistente tecnico trahando na un scol secundario, ta tristo pa wak hobennan kita for di scol sin cu por a evita cu nan ta termina nan estudio.
No tur ora e ta posibel pa evita cu nan ta stop, pero den combersacion cu diferente hoben mi a bin compronde e motibonan mas importante pakico nan mester a tuma e paso dramatico. Na prome lugar e hoben a hay’e ta stop pa bay traha y asina aporta na cas financieramente. Un otro motibo ta pasobra e hoben no a cumpli cu e rekisitonan pa por continua su estudio y por ultimo e hoben no ta haya e scol mas interesante.
Nos ta wordo confronta ultimamente cu cantidad di caso di hobennan cu a cai den mal caminda. Nos di UPP ta wordo frecuentemente informa door di nos lider sra. Seraida Pemberton-Leonard, directora di reclassering, encuanto un aumento di hobennan cu ta cay cera y enbes di haya un oportunidad pa rehabilita ta end up como recidivista. UPP ta di opinion cu no ta momento pa punta dede. Alcontrario ta momento pa esnan responsabel bin hunto y evalua con pa duna e hoben un man. Permitimi duna algun sugerencia.
Na prome lugar e scol lo por puntra ayudo di schoolmaatschappelijk werkers (SMW’ers) pa atende cu e problema di e hoben. Tin SMW’ers, pero no suficiente pa dedica atencion debido na e hoben cu problema. Loke tambe mi a bin ta constata ta cu e aansluiting pa cu cierto scolnan te dia di awe NO ta regla, aunke nos a bin cu sugerencianan kico pa haci pa asina yuda e hoben pa e por sikiera termina su estudio riba nivel di MBO. Actualmente nos tin MBO nivel 4 y a bin ta ripara cu e idioma Hulandes ta un obstaculo pa esnan di EPB cu kier sigui den e ramo di tecnica. A vocifera cu lo ta bon pa cuminsa projecto piloto riba nivel 3 y te hasta 2 pa asina yuda e hoben, pero no a haci nada.
Enseñansa na Aruba ta kedando atras compara cu e desaroyo mundial. No ta laat pa introduci cambionan pa yuda alcansa un nivel di calidad acceptabel den enseñansa na Aruba. Cu un bon guia, nos por preveni mas hoben kita for di scol. Un otro condicion lo ta pa e hoben wordo informa debidamente tocante nan posibilidadnan. Esaki lo engrandece nan interes pa sigui studia. E ta por ehempel mi experencia cu hopi hoben ta menos interesa pa traha den industria hotelero y lo prefera di sigui den tecnica. Mi ta Pro pa bin cu mas estudio y sigur riba nivel di MBO 2 y 3 pa asina nos hobennan no mester termina riba caya unda cu mayoria biaha nan ta termina den e rumbo NO correcto. Mayornan SIGUR ta hunga un rol sumamente importante door di sinta y motiva e hoben pa e sigui studia. Awor no ta tempo pa promesas pero sigur tempo si pa sostene y traha pa nos hobennan cu un plan concreto.


text:
KRALENDIJK – E apelashon antisipá kontra e desishon di wes pa no inkluí e kehonan di korupshon atministrativo den e kaso Zambezi, ta tuma luga dia 7 di mart na Kòrsou.
E kaso Zambezi a suak hopi kuminsamentu di desèmber, ora ku wes Irma Lips a disidí di no inkluí e akusashonnan di korupshon atministrativo kontra Ramoncito Booi i Burney Elhage den e kaso penal.
Segun Lips Ministerio Públiko (OM) a pasa límité di e òrdu di Korte Komun den kuadro di e investigashon hudisial. Ku esaki Booi i Elhage a haña nan promé éksitonan ku nan tim di defensor di abogadonan Knoops. E tratamentu tokante e kontenido di e kaso penal ta dia 24 di mart na Boneiru.
Hurisprudensia
Abogado Geert-Jan Knoops i su tim ta presente dia 7 di mart pa hiba e defensa. Despues di entrega di e petishon, fiskal Henry Hambeukers a bisa ku a base di hurisprudensia ta posibel pa tene un apelashon antisipá, promé ku un tratamentu di kontenido tuma lugá.
Knoops ta bisa ku den su opinion un apelashon antisipá asina no ta posibel hurídikamente. “Meskos ku na Hulanda lei ta permití un apelashon di un sentensia antisipá solamente si e sosodé pareu ku e sentensia final. Esaki no ta e kaso aworaki komo ku no tin un sentensia final.”
Sentensia korekto
OM ta haña ku no por deskonektá e echonan pa kua awor ta persiguí Booi i Elhage, esta froude di hipotek i labamentu di plaka, di korupshon. Defensa no ta di akuerdo ku esaki. Knoops: “Korte a pasa un sentensia hurídikamente korekto komo ku nan no a konekta e sospecho di e asina yama korupshon atministrativo ku e dos echonan ku korte a pèrmiti di persiguí.”
Outor: Belkis Osepa


text:
Kambio di Presidente di Hunta di Komisario di Stichting Monumentenzorg Curaçao
Despues di 10 dies aña ku Sr. Marcel van der Plank tabata presidente di Hunta di Komisario di Stichting Monumentenzorg Curaçao, el a baha komo tal pa motibu ku estatutonan di e fundashon ta stipulá un edat máksimo pa e funshon. Komisarionan, gerente i empleadonan di e fundashon ta masha agradesido na Sr. Van der Plank pa tur e añanan ku el a traha duru i sin interes personal pa e fundashon i su meta prinsipal, esta preservashon di monumentunan di Kòrsou. Sr. Herbert van der Woude a bira e presidente nobo di Hunta di Komisario. Sr. Van der Woude tabata gerente di Kooyman B.V. te ku fin di 2020, ora el a baha ku penshun. Pa algun tempu kaba e ta komisario den e hunta.
Sobrá miembronan di hunta di komisarionan ta: Sr. Emauro Scoop, Sr. Lyongo Juliana, Sra. Saskia Lans i Sra.Yevchencka Martina. Sr. Marcel Dennert ta gerente di e fundashon Monumentenzorg.
Stichting Monumentenzorg Curaçao ta eksistí for di aprel 1954 i e ta un fundashon independiente (pues e no ta un fundashon di gobièrnu). Su meta prinsipal ta pa preservá nos patrimonio kultural ku ta konstruí (monumentunan) komo herensia pa komunidat.
Durante e añanan ku Sr. Van der Plank tabata presidente, Stichting Monumentenzorg Curaçao a restourá un kantidat di monumentu, por ehèmpel Landhuis Klein Santa Martha i Stupi Haltu na Roodeweg (banda di Kranshi), Bonairestraat 27, Molenplein 7-11, L.B. Smithplein 12-14 i Huize Sebastopol na Sebastopolstraat (tur na Otrobanda). Ademas a kumpra diferente edifisio na Gasthuisstraat i Pietermaai di lokual nan restaurashon ta den e fase inisial.
Poko tempu pasá a kumpra tres edifisio den Consciëntiesteeg, entre otro esun ku tabata konosí komo La Moda de Paris. Tur ta den hopi mal estado. Un di nan a keda sendé na kandela durante disturbionan di yüni aña pasá. Miéntras tantu a sòru pa su konstrukshon ta stabil pa e no por deteriorá mas. La Moda de Paris i e kas su dilanti ámbos a basha abao parsialmente komo konsekuensia di yobida fuerte fin di aña pasá. Aworaki ta trahando duru pa konservá sobrá di e edifisionan pa despues por restourá nan.
En total Monumentenzorg a optené mas ku 125 propiedat, kual e ta mantené, hür i manehá.
Monumentenzorg su meta tambe ta pa konsientisá pueblo di e importansia di nos monumentunan ku ta forma parti di nos historia. E fundashon ta hasi esaki pa medio di publikashon dibuki i foyeto. Tambe e ta produsí pelíkula kòrtiku. Un ehèmpel ta e buki digital pa mucha ku ta karga e título “Kucho den hanchinan di Otrobanda”, ku resientemeente asta a gana dos premio kultural.


text:
Circle K Internacional EPI ta traha y haci servicio cu/pa comunidad di Aruba. Entre otro, proyectonan cu varios fundacion rond di nos isla. Pa Circle K Internacional EPI ta hopi importante pa miembronan pasa un bon tempo mientras nos ta haci esaki. Join awe mes door di scan e QR code den e flyer adhunto y cuminsa bo ruta den yuda comunidad y forma bo mes pa bira un leader den futuro.
>> Click e link pa registra <<
Circle K Internacional EPI ta traha y haci servicio cu/pa comunidad di Aruba. Entre otro, proyectonan cu varios fundacion rond di nos isla. Pa Circle K Internacional EPI ta hopi importante pa miembronan pasa un bon tempo mientras nos ta haci esaki. Join awe mes door di scan e QR code den e flyer adhunto y cuminsa bo ruta den yuda comunidad y forma bo mes pa bira un leader den futuro.


text:
Diaranson 6 di September candidato nr. 8 riba lista di MEP, Rocco Tjon conhuntamente cu varios otro candidato, esta Sharlene Starke, Arthur Vallejo, Stephanie Croes, Hendrik Tevreden, Daphne Lejuez, Dangui Oduber, Sue-Ann Ras, Chris Romero, Amy Richards y Roderich Lopez lo tene un encuentro “Join the Movement be the Change” caminda nan lo duna informacionnan valioso na tur esnan presente, entre otro na e Millenialnan.
Durante e encuentro aki e publico lo tin oportunidad di intercambia di idea y pensamentonan innovativo cu tur e candidatonan aki. E actividad aki lo tuma lugar pa 8’or di anochi y esaki ta na Surfside Marina. Un y tur ta bon bini na e encuentro importante aki.


text:
Tokante VISHON
Transformá presente pa un mihó futuro.
Un promesa ku nos komo Vishonario ke hasi na tur siudadano di Kòrsou. Nos por transformá presente únikamente si nos analisá nos situashon aktual i rekonosé ku nos mester bai pa un forma di polítika nobo. Un mihó futuro kaminda nos ta lanta para, hala un strepi i habri nos kurason pa e arte di mira sin límite. Un vishon ku no lo ta na vigor pa kuater aña so, pero ku lo habri kaminda pa generashon nan ku lo bini despues.
Nos vishon ta bini for di e sintimentu ku ta rekordá nos ku tin mas den bida ku e situashon aktual. Komo ser humano nos tur tin un propósito i nos ta karga e responsabilidat pa honra e sintimentu aki. Banda di nos metanan polítiko VISHON ta tuma responsabilidat pa representá e deseonan i metanan di e siudadanonan di Kòrsou, for di un perspektiva humanitario.
E fundeshi di nos di nos movementu ta basá riba e prinsipionan di hende na promé lugá. un mente komersial fuerte i mas importante kresementu ekonómiko. Nos ta pará habrí pa oportunidatnan nobo i ta balente sufisiente pa tuma desishonnan tribí. Inovashon ta parti di nos DNA.
Pa por representá nos komunidat nos ta keda skucha, opservá i informá. Hopi biaha ora nos puntra nos hóbennan i grandinan unda nan ta kere ku Kòrsou lo ta aki 10 aña, e kontesta mas komun ta: “mi no sa”. Un kontesta lógiko por sierto, paso na final di dia nos no sa kiko futuro ta trese.
Nos por imaginá kuantu ku nos ke pero ta importante pa kada siudadano por tin nan propio vishon. Nos mester traha riba konfiansa, krea oportunidat i traha espasio pa desaroyo. Ora un persona sa kon pa honra su vishon i tin bista riba su propio deseo i soñonan, nos por desaroyá un nashon ku siudadano vishonario.
Konfiansa i relashon ta e yabinan klave pa nos logra nos metanan. Nos ta konfia ku nos metanan lo kristalisá ora nos fortalesé nos relashon ku Reino Hulandes i dor di invertí den un laso mas fuerte ku Hulanda ku ta basá riba komprondementu, rèspèt mutuo i kresementu. Nos ta kere ku nos por bira mas [zelfvoorzienend] i ménos dependiente di otro nan pa nos logra nos meta nan. Sin embargo, nos mester traha huntu i forma aliansanan fuerte.
Ora bo wak kompanianan i nashonnan ku ta sumamente eksitoso, bo ta mira ku nan éksito ta basá riba nan abilidat pa aseptá kambio. Nan ta asepta yudansa, brasa kambio i ta para habrí pa inovashon.
Nos tambe!
TOKANTE miles
“Si tin un hende ku ta duda den e vishon di su pais, si tin hende ku ainda ta duda den e fundeshi ku nos antepasadonan a laga atras òf ta kuestioná e poder di nos demokrasia.
Awe mi anunsio lo ta boso kontesta”.
–Moises Schoobaar mi welo-
Ku VISHON mi ta yama ayó na polítika tradishonal i mi ta habri kaminda pa polítika vishonario. Mi ta mira komo mi deber pa demostrá ku tin lidernan kapas pa guia e pais aki i ku no tin espasio pa duda. Un soño pa planta e simianan pa hasi Kòrsou mas grandi ku kualke poder na mundu.
Mi entrada den e arena polítiko ta pasó mi ta mira nos potensial komo pais. Ta pa e pais aki, mi ke lucha, pasó ta aki mi a haña mi formashon i ta aki mi a haña oportunidatnan ku niun otro pais na mundu lo no por a brinda mi. Mi hendenan ta duna mi speransa i balor di bida.
E kultura riku di Kòrsou a siñami ku ora di kai nos por kai huntu pero ku ora di lanta bèk nos tin di hasi esaki huntu tambe. Nos por kritiká, pero ku solushon. Nos mester adoptá e mentalidat di inspirá otro pa saka e mihó di nos mes. E pida baranka akí meskos ku nos bida, ta un so nos tin di dje.
E meresé bo voto Vishonario.
Mi a dal e promé paso i awor ta keda na abo pa analisá i puntra bo mes unda bo ke ta aki 10 aña i dal e paso huntu riba e kaminda ku VISHON.


text:
Mack van den Eerenbeemt ta posiciona su mes entre e mihor cinco nan
Awe den RS-X Masculino tabata falta solamente un careda pa completa e series di 12 careda. Den e unico careda di dia aki nos atleta Mack van den Eerenbeemt ta logra finalisa na di 2do lugar y asina ta posiciona su mes entre e mihor cinco nan cu lo ta batayando maƱan den e medal race.
Despues cu e siman a inicia cu tiki biento y esaki tabata tin su peso riba e actuacion di nos atleta, den e ultimo dos dia tabata tin suficiente biento pa bataya entre e mihor tresnan. E medal race ta un solo careda cu tin un balor double.
Tur clase di exito Mack den e medal race diabierna awor.


text:
Alan Howell ta para 100% tras di instructornan di landamento
Diamars a tuma lugar un encuentro den sala di Parlamento cu instructornan di landamento tocante e intencion di e maneho di landamento di Minister di Enseñansa. E reunion aki a wordo yama door di Alan Howell como vice Presidente di Parlamento y el a presidi esaki tambe.
Howell ta considera e reunion aki sumamente importante y ya for di ora a trata e presupuesto supletorio el a haci diferente pregunta skerpi na Minister di Enseñansa riba e tema aki.
Asina e Vice Presidente di Parlamento a yama e openbare bijeenkomst aki pa invita e comision di e instructornan di landamento y asina nan por sinti tambe cu Parlamento ta compronde nan dolor y cu nan ta importante.
“Hopi biaha nos ta mira cu den pasado otro gobernacion tabatin otro forma pa atende e tipo di reunionnan aki, pero mi ta kere den un Parlamento responsabel, cual ta importante pa por scucha tur partido y duna e ciudadano e oportunidad pa por drenta den su cas y trece su preocupacion dilanti”, Howell ta declara.
E ta sigui bisa cu e reunon tabata uno exitoso y mas important eta cu e comision di instructornan di landamento a haya tur oportunidad yden tur trankilidad pa trece nan preocupacionnan dilanti. Segun Alan Howell, dos preocupacion grandi cu nan a trece dilanti ta e vision cu e minister di Enseñansa kier bin cune pa loke tat rata cuminsa duna muchanan di kleuter zwemles, cual riba su mes ta zona un vision bunita, pero realidad ta cu e instructornan di landamento ta bisa cu e ta algo hopi dificil mirando cu e muchanan ta chikito, cu nan no por cambia nan mesun paña, ta bay tin mester di hopi mas instructurnan di landamento pa brinda e parti di siguridad pa nada robes pasa cu e muchanan aki.
E otro preocupacion ta relaciona cu e parti laboral. Nan tin riba nan payslip cu dia 31 di december nan trabou ta bay termina, es decir, no lo tin mas trabou pa nan. “Pami personalmente esaki ta inaceptabel. Mi ta kere cu mirando e situacion cu nos pais ta aden, e crisis cu nos pais ta aden, nos no mester di mas ciudadano cu no ta confortabel, cu ta preocupa sit a bay tin trabou ora aña habri. Mi ta kere ta na Parlamento tambe pa para tras di e instructornan di landamento aki pa por trece un siguridad pa nan, cu nan 28 aña, nan 15 aña, nan 20 aña no a bay gewoon perdi. Esey ta imposibel y inaceptabel. Awe den Parlamento nos a sinti cu nan a sinti cu Parlamento ta para nan tras. Hasta na final por a scucha cu Sr. Ricardo Croes a duna un ñapa cu lo tin bon noticia den direccion di e instructornan di landamento”, Alan Howell a indica.
El a conclui bisando cu pe tabata un placer di por a presidi e reunion aki y scucha e instructornan uit nan mes, bin cu nan preocupacion y nan frustracion dilanti, pasobra nos mester di e instructornan di landamento aki pa ta bon concentra den nan trabou pasobra nan ta atendiendo cu nos yiunan chikito, cu bida humano y pa nan sigui haci nan trabou cu e mesun amor cu nan a bin ta haciendo esaki pa tanto aña caba. “Nos no tin ningun duda den esey, nan tin 28 aña den e ‘business’ aki y nos mester dunanan e respet pa loke ta esaki. Si tin un vision nobo di parti di minister, importante ta pa e por sinta cu esnan cu ta den e veld, haya conseho di nan y hinca un producto bunita den otro di cual nos tur por ta trankil cune y mas importante ainda, cu e ta sigur pa nos muchanan”.


text:
Presta atenshon mas kuidadoso na víktimanan, espesialmente víktimanan di delitunan seksual, tabata e tema sentral di e “themadag” organisá djaweps dia 26 di ougùstùs na Kòrsou dor di e Ofisina di Prokurador General
Via medionan sosial a aparesé imagennan gráfiko den kual por a mira kon un hoben bayendo skol tabata wòrdu maltratá dor di un otro. Ministerio Públiko (OM) i Kuerpo Polisial Kòrsou (KPC) a tuma nota di esaki i aktua mesora a base di denunsia ku a wòrdu hasí. Den kuadro di esaki a detené dos hoben menor di edat. Despues ku polis a interogá nan, nan por a bai. E investigashon den e kaso aki ta kontinuá.
Buro di Asuntunan Interno (Bureau Interne Zaken) di Kuerpo Polisial di Kòrsou, bou di direkshon di Ministerio Públiko na e momentu aki ta investigando algun amtenar di polis ku ta wòrdu sospecha di a hasi nan mes kulpabel na robo den bibienda òf intento pa hasi esaki, violashon di lei di opio i abuzu di outoridat komo amtenar.
Riba petishon di Ministerio Públiko Kòrsou, djarason 24 di febrüari a detené e sospechos J.K. di 36 aña di edat na Hulanda den e investigashon Themis. Ta sospechá J.K. di tabata envolví den un tiroteo konosí na Kòrsou komo e “Hato shooting”.
Den kuadro di un investigashon penal ‘Daktari’ relashoná ku malversashon di plaka di gobièrnu ku a tuma lugá na e servisio di asuntunan Veterinario, Landsrecherche Curaçao dia 17 febrüari 2021 a hasi detenshon di e persona A.L di 47 aña komo sospechoso.
Riba djaluna 8 di febrüari 2021 a detené R.L. di 40 aña di edat na Kòrsou pa envolvimentu den un supuesto organisashon kriminal. E detenshon ta parti di e investigashon yamá Themis den kual pa mas ku un aña ta investigando e organisashon aki.
Na e momentunan aki, pais Kòrsou ta konfrontando problemanan finansiero serio. Na mes momento e moral pa paga impuesto di sierto habitantenan ta laga hopi di deseá. Ministerio Públiko (OM) huntu ku su partnernan ta bai kombatí esaki.
Reshèrshi mester di bo yudansa. Bo tin informashon tokante e robo di sentenáres di kilo di kokaina for di warda di polis di Rio Canario den anochi di 13 pa 14 di òktober 2018, e or’ei nos ke drenta den kontakto kubo.


text:
Organo Ehecutivo AZV ta informa e aseguradonan inscribi cerca dokter di cas Eelco Veringa di lo siguiente:
E contracto entre dokter Eelco Veringa y AZV a termina conforme e peticion di dokter Eelco Veringa. Pa yega na un reemplaso mas lihe cu ta posibel, AZV ta den combersacion cu HAVA, esta e Asociacion di Dokternan di Cas di Aruba.
E asegurado cu actualmente ta inscribi cerca dokter Eelco Veringa y tin mester di cuido medico entre tanto por haci uzo di e servicio den oranan di atardi di Dokter di Cas na Warda Pariba (San Nicolas) of e Dokter di Cas na Warda Pabou (Huisartsenpost na Dokter Horacio Oduber Hospital).


text:
Findishi botonan
Ministerio Publico lo bende algun boto cu tin warda actualmente na Marinierskazerne. E venta lo tuma lugar diamars 22 di juni 2021 desde 9’or di mainta. E botonan lo wordo bendi na esun cu ofrece mas cen.
Mescos cu tempo di venta di boto aña pasa, personanan cu ta interesa mester inscribi di antemano na Ministerio Publico. Paga tino: e reglanan lo ta mas stricto cu na 2020, relaciona cu medidanan di Covid-19. Tambe lo tin un maximo di inscripcion di 120 persona.
Bo tin chens di inscribi pa mas tarda diamars 15 di juni 2021 pa 12’or di merdia na Ministerio Publico via e-mail ann.angela@omaruba.aw. Bo mag di yama señora Angela na telefon tambe via su number directo 521-4135 riba diahuebs 10 di juni y diabierna 11 di juni 2021 di 2’or pa 4’or di atardi. Corda cu inscripcion ta cera pa 12’or di merdia riba diamars 15 di juni.
Ora di inscribi mester menciona:
- Nomber
- Fam
- Fecha di nacimento
- Pais di nacimento
- Number di identidad (di bo cedula, paspoort of rijbewijs)
- Telefon
Solamente personanan cu a inscribi cerca señora Angela mag di meld riba 22 di juni 2021 pa 9’or di mainta na Marinierskazerne pa drenta wak e botonan y saca un bid riba nan. Bo mester tin cerca bo e mes ID cu bo a inscribi cu ne. Si bo no tin e ID aki cu bo, bo lo no wordo admiti. Parkeer mag pafor dilanti kazerne.
Tapa boca ta obligatorio pa drenta Marinierskazerne. Unicamente persona cu a inscribi, tin entrada. No mag di drenta cu mucha.
Riba diaranzon 23 di juni 2021 lo informa e ganadornan di e bid. Despues por paga na caha di Ministerio Publico na Rumbastraat 29 na Camacuri. Por paga solamente cu cash. Ministerio Publico ta habri di dialuna pa diabierna di 8’or pa 11.30’or di mainta y di 1’or pa 3.30’or di atardi.
E botonan lo wordo entrega despues di mustra recibo di pago, contrato di venta y ID di e cumprador.
E botonan mester wordo busca mas liher posible. E comprador mes tin cu percura pa transporte. Ministerio Publico no ta duna ningun garantia riba e estado di e botonan. E venta ta ‘as is where is’.


text:
Bestaansminimum ta e suma mensual netto pa cubri costo di bida basico.
Den un comunicado di CBS di juni 2017, e bestaansminimum (costo di bida) netto mensual ta pa:
- un persona adulto Afl 2.056,–.
- un famia di dos adulto y dos yiu Afl 4.317,–.
Un luna tin un averahe di 4,33 siman (52 siman / 12 luna). E situacion ta señala cu pa siman e bestaansminimum pa un persona adulto ta Afl 474,83 (Afl 2056 / 4,33 siman). Cual cu pa dia ta Afl 67.83. Empleado cu ta gana un salario minimo ta bin cu mas of menos Afl 1.650,– netto pa luna. E cifranan ta demostra cu pa luna entre salario minimo netto y bestaansminimum, tin un diferencia di mas of menos Afl 406,– (Afl 2.056 – Afl 1.650). E diferencia di Afl 406,– ta indica, cu un persona cu ta gana salario minimo tin cu bay traha 6 dia extra pa cubri su deber y necesidad mensual (Afl 406 / Afl 67.83 = 6 dia). E scenario treci dilanti ta situacion di un adulto sin yiu pa cria.
Pa medio di rapport di CBS por a mira cu tin 10 factor cu ta influencia e bestaansminimum. E 10 factornan ta: 1. Cuminda y bebida, 2. Paña y sapato, 3. Gastonan di vivienda, 4. Acesorionan pa cas, 5. Salubiridad, 6. Transporte, 7 Comunicacion, 8. Recreacion, cultura y desaroyo, 9. Educacion, 10. Otro bienes y servicionan.
Na Aruba tin un canasta basico cu ta consisti di 11 producto cu e prijsnan ta wordo stipula y controla pa gobierno. E 11 productonan ta: aros, hariña, sucu, babyfood, lechi pa baby, koffie, te, margarina, manteca, lechi di polvo y lechi liquido pa koffie. Riba tur e productonan cu ta pertenece na e canasta basico tin cu paga impuesto indirecto (BBO / BAZV) momento di hasi compras. Prijsnan cu tambe ta wordo calcula pa gobierno ta: pisca, galiña, webo y pan blanco.
Door di compara e factornan cu ta influencia bestaansminimum y e canasta basico, por mira e motibo dicon e diferencia entre salario minimo y bestaansminimum ta 6 dia di trabou extra pa luna. Aruba ta un pais cu mayoria di su productonan ta bini for di exterior. Esey ta hasi cu si prijsnan di producto of transporte den exterior subi, e aumento ta bay tin influencia riba e bestaansminimum.
Si tuma un di e factornan cu ta influencia e bestaansminimum cu ta cuminda y bebida, berdura y fruta ta productonan cu no ta paga invoerrechten pero, impuesto indirecto ta wordo poni riba e prijs momento di hasi compras. Pa medio di elimina impuesto indirecto riba e factornan cu ta influencia bestaansminimum, port trese e salario minimo y bestaansminimum mas den balans cu otro.
Elemina impuesto indirecto riba (sierto) factornan cu ta influencia e bestaansminimum, ta hasi cu gobierno mester eherce un control fuerte ariba su entradanan y su gastonan. Esey ta hasi cu prome cu traha pa reduci bestaansminimum, mester traha na prome lugar pa mehora e parti economico pa por tin mas entrada.
Pa medio di mehora economia, ta bay tin mas variasion den empleo y cu miho salario. Door di crea mas empleo cu mihor salario, cuidadanonan por hasi mas compras. E situacion menciona ta hasi cu impresanan ta bay contrubui mas cu impuestonan cu nan tin cu cumpli cu nan. Pa mehora e economia POR lo:
- expande turismo pa medio di fast ferry entre e islanan Aruba, Boneiro y Corsou.
- introduci pilar economico nobo cu ta e curason di Fourth Industrial Revolution.
E pilar economico nobo lo ta enfocando riba companianan high tech, E-business, startups, business incubators, companianan fintech y otro actividadnan economico innovativo basa riba tecnologia nobo
Pa ta atractivo pa introduci un pilar economico nobo lo:
- Introduci incentivonan fiscal.
- Stimula creacion di un fondo di inversion.
- Brinda e infrastructura necesario cu e meta pa desaroya un sector economico nobo.
Si no traha prome riba e parti economico, como gobierno bo ta maneha un pueblo riba un manera iresponsabel. Iresponsabel paso e situacion financiero di Aruba no ta esun mas stabiel nan e momentonan aki. Si traha riba e factornan cu ta influencia bestaansminimum sin crea entrada nobo ta mescos cu crea debe. Vivienda ta un di e factornan mas grandi cu ta influencia e bestaansminimum. Na mes momento gobierno mester traha na un manera responsabel riba e parti financiero. Pa medio di mehora economia, drecha e parti financiero y crea mas empleo cu mihor salario, habitantena lo bay tin un miho calidad di bida y bienestar general.


text:
Aruba Bank ta yuda pa sigui cu Festival di Dande Virtual ariba 27 y 28 di december 2020
Oranjestad – 24 di november 2020 – A confirma cu Festival di Dande 2020 lo ta den forma Virtual. Aruba Bank ta compromete su mes pa yuda mantene nos tradicion di tur fin di aña bibo y sigi fortifica nos cultura. E aña aki e organisadornan lo organisa un Dande Challenge na caminda pa e Festival, cu programa pa cuminsa comienso di december. E meta di e Dande Challenge ta pa educa nos comunidad un tiki mas tocante di Dande y tambe motiva tur grupo pa forma parti di e Festival. E banco pionero di Aruba cu semper ta sostene nos cultura, ta contento di por a contribui den un forma special di yuda e organisacion realiza e produccion di e video pa e Dande Challenge. Aruba Bank ta invita tur grupo pa participa na e Dande Challenge pa asina engradece nos Festival di Dande.


text:
Stichting Sportsubsidie Aruba ta drenta na vigor dia 1 di Januari 2018
ORANJESTAD, Aruba: Raad van Toezicht di Stichting Sportsubsidie Aruba a reuni diaranson anochi cu Comision Subsidio unda cu nan a ricibi un presentacion riba e trabounan cu e comision ta haci. Minister di Salud Publico, Cuido di Nos Grandinan y Deporte, Dr. Carlos “Alex” Schwengle tambe tabata presente pa asina por a haya sa mas con cosnan ta bayendo cu e overgang regeling.
Desde cu a anuncia cu Comision Subsidio no lo ta den funcion mas pa aña 2018 y na su luga lo bin e Stichting Sportsubsidie Aruba, Minister Schwengle ta contento di mira cu cosnan a cuminsa traha. Pero esaki no ta nifica cu cosnan ta cla ainda, pasobra Stichting Sportsubsidie Aruba mester keda reauni cu Comision Subsidio pa asina nan bay riba un overgang regeling desde awo te cu fin di aña. E intencion ta cu pa dia 1 di Januari 2018 no lo bay tin mas e Comision Subsidio pero solamente lo tin e Stichting.
E motibonan pa bin cu e cambio aki ta conoci entre otro no tin un base huridico bon pe comision. Comision Subsidio ta ricibi placa for di Lotto pero tambe e otro placa cu nan ta ricibi segun e manera huridico esaki no ta bon regla. Na final Minister ta esun cu ta carga cu tur responsabilidad. Pero awo e Stichting lo tin e responsabilidad ey, unda cu nan lo bay tin un Raad van Toezicht di cual bou nan lo tin un directiva. Den e directiva aki lo bay tin un director y cu su staf.
E tempo pa haci esaki ta uno relativamente cortico, pasobra desde di awo te cu december nan lo ta trahando riba e overgang pa asina dia 1 di Januari 2018 nan lo traha completamente y lo stop cu e Comision Subsidio. Minister Schwengle ta recorda tur federacion pa keda trankil pasobra ainda nada lo bay cambia. Lo avisa tur federacion na tempo si acaso lo bay bin cambio den e reglanan cu ta stipula den e reglamentacion di Subsidie regeling, pa awor aki e mesun reglanan ta keda na vigor. Na momento cu e Stichting keda cla, lo reuni cu tur federacion.


text: KRALENDIJK – Djadumingu 8 di Sèptèmber tabatin selebrashon grandi na parokia La Bírgen di Coromoto. Bírgen Maria di Coromoto tabata di fiesta i pa e okashon aki, tur pader katóliko di Boneiru, a uni pa un Santu Sakrifisio di misa grandi na Antriol. Na komienso di Santa Eukarisita, Pader Alphonsus Baak a presentá tur pader, i a menshoná ku tin un seminarista spesial di Ivoorkust, Africa presente, den e selebrashon di e dia. Daniel Coulibaly ta nòmber di e seminarista, i huntu ku pader Ivan Dario Perez Gomez, pader Ranolfo Goneda i pader Vikario Santiago Malagon, huntu nan a hasi e selebrashon e mainta. Misa tabata kan kan di hende i hopi sinta pafó di edifisio. Lektor Akólito Alejandro Rodriquez i Feliz Nicolaas tambe a forma parti di e otronan na altar. Despues di a drenta misa den proseshon, a kontinuá ku predikashi kaminda entre otro Pader Baak a papia bisando kon leu nan komo pader ta for di nan famia. “Nos a bandoná famia pa papia palabra di Señor pa otronan. Hende no mester buska un krus pa kara sinembargo karga e krus. Nene Provans a trese e idea pa un kapèl, loke no a bira un realidat, sinembargo obispu di e tempu a proponé pa un edifisio unda ta hasi misa, un lugá simpel kaminda nos ta awe. No ta un basílika,”pader Baak a bisa. “Nos ta hende bendishoná i poko malkriá. Hopi selebrashon tin, entre otro dia di Boneiru, dia spesial pa Kabritu, i kisas pronto por spera dia di buriku.” Parokianonan a hari momentu pader a menshoná esaki. El a menshoná ku solamente 5 % di komunidat katóliko ta bishita iglesia, loke ta poko i mester hasi algu pa fortifik’é. Na final di misa el a yama danki na tur pa e sosten na parokia i ta keda tras di kortina. Nan ta pèrkurá pa nos por selebrá entre otro fiesta di awe.


text:
Geplaatst op 02 September 2019 dor di Ministerio Finansa
RETIRO BOLUNTARIO
Gobièrnu ta introdusiendo diferente ahuste interno dor di hasi ménos gastu i alabes sigui fortifiká su aparato públiko. Un di nan ta retiro boluntario, kaminda un grupo di ámtenar mes por skohe pa baha ku penshun promé ku e edat di 65 aña sin keda finansieramente afektá.
FORTIFIKÁ APARATO PÚBLIKO
Gobièrnu ta konsiente ku un aparato públiko produktivo tambe ta yuda baha gastunan, i a kuminsá hasi esaki kaba. Pa logra e meta aki, ta importante pa ámtenarnan ta motivá i bon ekipá. Ku esaki na mente, Gobièrnu ta bai invertí den su personal pa medio di formashon i sistemanan mas moderno i inovativo pa traha kuné.
OB NA FRONTERA
For di 1 sèptèmber 2019, Gobièrnu ta kobrando 9% di OB solamente na momento di importashon di produktonan. E subida aki pues ta konta solamente na frontera. Tur sobrá kaminda e porsentahe ta keda igual. Ke men si un produkto tabata 6%, e ta keda e mesun 6% despues di 1 di sèptèmber 2019. Ademas produktonan di e makutu básiko tambe ta keda 0%.
VERPLICHTINGENSTOP
Un manera pa balansá presupuesto di pais ta pa medio di ‘verplichtingenstop’. Di e forma aki Gobièrnu a kuminsá serka su mes dor di kuminsá kontrolá mas mihó e fluho di sèn ku ta drenta i sali kaha, introdusiendo un sistema kaminda mester tin aprobashon adelantá i tin dunamentu di sanshon na momentu ku desviá di esaki.
AKSEINS
Pa trese mas sèn den kaha di pais, a subi akseins riba serbes, alkohòl destilá, sigaria i biña. E siguiente ilustrashonnan ta duna un bista rápido di e subida ku a drenta na vigor for di 1 sèptèmber 2019.
AKUERDO DI KRESEMENTU
E akuerdo di kresementu ta stipulá meta pa trese e.o. mas sèn den kaha di Gobièrnu, krea mas kupo di trabou i drecha e situashon sosial di nos pais. Kòrsou mes ta bai hinka mas konosementu den su propio aparato públiko pa yuda realisá esaki.


text:
Ta normal puntra unda nos ta bai despues di e resien disturbionan. Ta fásil pa kulpa e “otro” sin wak kon nos mes a kontribuí na e situashon. Despues ku e huma baha i órden keda reestablesé, kiko ta bai pasa?
Nos a malmanehá nos taréanan outónomo. No a krea institutonan demokrátiko i di maneho fuerte, ni tampoko a invertí sufisientemente den nos kapital humano i sòru pa “the right person for the job” manehá esakinan. Pa un grupo muchu grandi e desaroyo primintí ku kambionan estatal na 1951 i 10-10-10 no a yega. Struktura estatal no ta solushoná problemanan fundamental; si no atendé nan simplemente nan ta pasa pa e struktura nobo. Dòktor su frase: “ban tuma mitar pa despues bin pa sobrá” (1954), ta mas leu ku nunka.
Kiko awor? Ku un “focus” solamente riba kòrta presupuesto, “èksihí“ Hulanda saku di plaka sin kondishon, no por tin progreso. Ta probá ku tur pais eksitoso a invertí den nan institutonan (estatal i no-públiko). Un instituto fuerte ta krea konfiansa i maneho efektivo, ta deliñá prosesonan transparente, ta efisiente (kòrta “waste” i ekseso), ta usa téknika moderno, evaluá eskohonan i tambe antisipá futuro. Práktikamente tur nos institutonan ta swak lokual ta resultá den malalokashon di rekurso, prioridat robes, oportunidatnan despèrdisiá. Semper esnan ku mas ta sufri di e situashon ta esnan mas vulnarabel.
Esaki ta hibami na lo siguiente. E mihó garantia pa kambio di rumbo ta pa nos yega na akuerdonan di koperashon den Reino pa maneho i sosten institushonal. Akuerdonan ankrá den Leinan di Reino (Rijkswetten) konforme artíkulo 38 di Statüt basá riba repartishon di tarea, outoridat i finansiamentu akordá entre Willemstad i Den Haag. Riba kua tereno mester di koperashon den Reino? Mi no tin un lista definitivo, pero ta parsemi ku e áreanan mester inkluí enseñansa, finansa, medio ambiente, salubridat i planifikashon.
Si nos bisti nos kapa di “nos so por”, e proposishon aki no tin sentido. Mi ta rekomendá sinembargo pa nos keda guiá pa un deseo profundo di por garantisá nos pueblo -hinter nos pueblo- un oportunidat igual pa e hiba un bida felis basá riba inklushon, akseso igual na salubridat, bibienda, estado di derechi, formashon i oportunidat ekonómiko.
Sinembargo nos reto mas grandi ta akseptá ku e lokual ku semper nos a bisa, esta ku no tin divishon i ku nos a tolerá otro, ta un gran engaño. Realidat di un grupo muchu grandi ta ku e no tin oportunidat igual pa enseñansa, akseso na salubridat, servisionan públiko i empleo. Tin diskriminashon a base di koló, desendensia, preferensia seksual i kredo. Realidat ta ku tin un grupo muchu grandi ta sinti su mes ekskluí i no-balorá pa komunidat ku ta buska i haña akseptashon den gruponan ku na hopi okashon ta operá pafó di lei. Nos ambishon no mester ta tolerá otro, sino siña kombibí ku otro.
Banda di esaki muchu hende ketu bai ta hunga víktima di sklabitut i kolonialismo na lugá di akseptá responsabilidat propio. Pater Möhlmann a yama nos den Het Spiegelbeeld van de Antillen (1951) sikológikamente desbalansá en buska di material ku hopi biaha nos no por “afford”, kreando suidadanonan ku na mes momentu ta odia e Hulandes mientras tòg ke imitá nan. En realidat nos a internalisá un kultura di kompleho di inferioridat.
Promé ku nos kore kulpa gobièrnu òf kore kulpa e referèndum Si/No, realisá ku ora nos hasi esaki nos ta solamente interesá na defendé nos posishon intransigente pa ku otro. No balotá e heridanan habrí i kaminda nos mira sikatris no tur biaha kier men ku e leshon a kura. Ta nesesario un proseso strukturá di rekonsiliashon i union den kua tur hende por trese su punto dilanti i ku tin orea i komprenshon pa otro. Mi no ta spera ku Fòrti ta kere ku rekonsiliashon den e kaso aki ta simplememte reuní lihé lihé ku algun hende. Na 2007 tabatin un plan di rekonsiliashon (ku ami a ko-redaktá) pa atendé ku e divishon Si/No. E proyekto aki a muri promé ku e a nase pa motibu di ego i nos ta ketu bai sintá ku un pais dividí.
Ban hasi bon uso di e oportunidat aki pa atendé nos problemanan ku ta kompleho. Nos no por bolbe frakasá.
Willemstad, Curaçao


text:
Serbia
Serbia (na serbiano Cpбиja, Srbija), ofisialmente Republika di Serbia (Peпyблиka Cpбиja, Republika Srbija), ta un Estado di sur ost di Oropa, na e region den Balkan. E tin frontera ku Hungria, Romania, Bulgaria, Nort Macedonia, Albania, Montenegro, Bosnia Herzogovina y Kroatia. Serbia ta konsidera Kosovo komo un parti integral di Serbia. E kapital ta Belgrado, ku te 1990 tabata tambe e kapital di Yugoslavia. Prome ku e desintegrashon di Yugoslavia Serbia tabata un di e seis republika ku huntu tabata forma Yugoslavia.


text:
Kiko ta CGOA?
E ordenansa “Landsverordening Georganiseerd Overleg in Ambtenarenzaken” ta pone un obligashon riba gobièrnu pa dialogá ku sindikatonan tokante asuntunan di interes general ku ta regardá e posishon legal di e ámtenar.
Tin Reglanan ku ta rigi e reunionnan di “Centraal Georganiseerd Overleg in Ambtenarenzaken” (CGOA).
E reglanan aki ta ankra den párafo 3, artíkulonan 4 te ku 10 di e ordenansa “Landsverordening Georganiseerd Overleg in Ambtenarenzaken”.
Centraal Georganiseerd Overleg in Ambtenarenzaken
Ansinghstraat #17
Curaçao
Tel: +5999 461 5406 / 5328
Fax: +5999 461 5399


text:
Awor cu maestronan di scol ta haya nan loonopgaaf 2020 y compara esaki cu 2019 ta bira espantosamente evidente cuanto gobierno Wever-Croes a corta den salario di maestronan di scol. Den un conferencia di prensa e líder di fracción di AVP, mr. Mike Eman, a expresa su preocupacion pa cu esaki y a comparti cu prensa diferente ehempel cu cifranan di loonopgaaf cu ta comproba e perdida grandi di entrada di maestronan di scol. Durante su presentación Eman a duna tres ehempel di educadornan di diferente sector den enseñanza. Banda di e perdida di entrada cu mester ta hopi penoso pa e maestro y su famia, líder di fracción di AVP ta teme tambe un perdida grandi di motivación cerca educadornan di nos yiunan.
Maestra di deporte escolar
Un maestra di scol cu un opleiding di bachelor den educación físico na 2019 tabatatin segun e loonopgaaf di 2019 un zuiver voljaarsloon di Afl. 35,164.25. Cu recortenan di Gabinete Wever Croes segun e loonopgaaf di 2020 e zuiver voljaarsloon di e maestra aki a cay te na Afl.28.811,11. E maestra a perde Afl. 6353,14. Esaki ta mas di dos luna di salario.
Maestro na Colegio Arubano
Un maestro di scolnan avansa preparatorio pa nos futuro academico y profesionalnan, Colegio Arubano, tambe a conoce un perdida astronomico di entrada cu e medidanan di Gabinete Wever-Croes. E maestro na Colegio Arubano cu un opleiding den educación di un of masvak na 2019 tabatin segun e loonopgaaf di 2019 un zuiver voljaarsloon di Afl. 97,750.83. Cu recortenan di Gabinete Wever Croes segun e loonopgaaf di 2020 e zuiver voljaarsloon di e maestro aki a cay cu Afl. 14,121,07 te na Afl. 83,629.76. Eman ta puntra su mes con por tene maestronan motiva y dedica na nan trabao di formacion di nos futuro generacion cu tipo di reduccionnan inhusto asina. Eman ta bisa cu e reduccion aki ta locual practicamente tur maestro na scolnan secundario a experiencia na 2020. Y cu esaki lo ta pio den 2021, pasobra e medidanan di Gabinete Wever Croes a drenta na vigor na mei 2020. Es decir cu nan no tabata apicabel ainda den henter aña 2020, pero si lo ta e caso den 2021.
Maestra di scol pa muchanan special
Mes tragico ta locual ta pasando cu nos educadornan na e scolnan pa muchanan special. Aki ta unda por ta mas cu cualkier scol nos mester di maestronan cu e preparacion y tambe e motivacion pa por brinda nos muchanan cu limitacion un educacion y atencion intensivo. Algo cu sigur ta exigi hopi tanto psychologicamente como fisicamente di nos educadornan pa muchanan special. Nan ta wordo prepara pa ta specialisa den nan profesion y tarea bunita aki. Un maestra di scol pa muchanan special cu un opleiding di Master den educacion pa muchanan special na2019 tabatin segun e loonopgaaf di 2019 un zuiver voljaarsloon di Afl. 87,354.41. Cu recortenan di Gabinete Wever Croes segun e loonopgaaf di 2020 e zuiver voljaarsloon di e maestro aki a cay te Afl. 71,142.59. Un recorte di Afl. 16,211.82. Esaki ta practicamente dos luna di salario cu e maestra aki a perde cu e medidanan di Gabinete Wever Croes.Un situacion inacceptabel, segun e líder di fraccion di AVP, mr. Mike Eman.
Sin perspectiva pa mehoracion
Eman ta bisa cu e demotivacion den e mundo di educacion ta bira aun mas severo awor cu den tur probabilidad e medidanan aki cu a bin na vigor 1 di mei 2020 cu e “Landsverordening houdende regels tot versobering van de uitkeringen en bezoldigingen etc” no a stipula fecha di su terminacion. Na empleadonan a wordo bisa cu e medidanan takeda vigente “tot nader orde”. Mientrastanto e mesun empleadonan aki cu ta haciendo sacrificio grandi mester mira decisionan manera “Golden handshake” di miyones pa core cu directornan di companianan di utilidad sin hustificacion na interes di e companía of interes di Aruba. E líder di fracción di AVP mr. Mike Eman ta considera e situacion aki uno cu ta fomenta un malcontento nacional y un demotivacion general den nos comunidad.


text: Si mi reakshon riba e un artíkulo den korant a kontribuí na reakshon i pone diputado sali trese punto di bista di Kolegio ehekutivo òf di su persona dilanti ta nifiká ku e atministrashon di Bonaire a faya. Algun punto: KIKO TABATA NEGATIVO I KEN TABATA NEGATIVO. Mi a trese dilanti ku henter e asuntu aki ta trata di mal gobernashon. Si un diputado bisa ku su man ta mará i un otro diputado bisa ku no ta embolbié den nada e konsekuensia, si bo te kere den demokrasia, tuma retiru. Si sinku konsehal ta sostené boso dal bai pero no papia bagamunderia. Den mi artíkulo mi a puntra si tabatin urgensia pa renobá e himno i si e renobashon ta útil i tin balor. No tin kontesta. Mi a mustra riba desaroyo di Bonaire kaminda e pueblo tin benefisio. Maske e mihó orkesta di mundu kambia e melodia no tin ningun benefisio pa pueblo. Nunka a trese dilanti kiko ta e idea, ken a bini ku e idea, pakiko tin ku mustra ku ta un ámtenar a firma si diputado ta esun responsabel.Ki nifikashon un dokumental tin. Kiko ta e realidat ku ta bini dilanti, kua tópiko ta di importansia pa pueblo. Laga mi ta mas konkreto. Mi ta bai entregá un proyekto pa renobá, pues skirbi di nobo istoria di Bonaire. Mi ta buska istoriadónan internashonal, mi ta buska skirbidónan di bon papiamentu , ingles, hulandes i spañó, mi ta buska personanan pa korigí, un imprenta di nòmber i ta bisa bo ku e proyekto ta 90 mil dòler. Mi no ta traha ningun dokumental, sino e ta bira 100 mil i ta defendé ku e suma ta barata mes. Nos ta bai skirbi tokante; kolonialismo, diskriminashon i identidat. Diputado ta laga un ámtenar akordá? E proyekto aki ta na bienestar di pueblo pasobra e ta inkorporá den enseñansa. Ta enseñansa ku su maestronan ta prepará hende pa komunidat. Ta istoria ta e promé stap pa yega na sentido komun. Mi ke enfatisá ku ta un grupito ta monopolisá kultura i ku bendishon di e koalishon aki pa gana bòshi plaka. E asuntu di himno no a kaba.


text:
Kultura
Kultura ta e manera ku hende ta sosial ku otro hende. E manera ku hende ta sosialisá ku otro hende, forma famia, forma grupo i organisá aktividat. Kultura ta tambe e manera ku hende ta atendé i komuniká ku nan alrededor. E manera di sosialisá ku hende ta keda hasí den kuadro di norma, balor, idea, idioma, regla i kreensia. A base di esaki nan hende por husga otro, pensa, duna opinion i tuma un desishon. E kultura aki (manera di ta sosial ku otro) a krese segun tempu i ta mará na kambionan konstante. E interakshon aki tin pa resultado ku hende a kuminsá krea nan propio kosnan (produkto) pa por biba di dje òf pa hasi nan bida mas fásil. Tin sigur ku tur loke ta hasi bida mas klarifiká ta trese tambe sierto fasilidat den bida diario. Hende a produsí ayera, awe i mañan pa hasi bida mas fásil i klarifiká. Tur esaki nan ta forma un parti di kultura.
Ekspreshonnan kultural[editá | editá fuente]
Kultura no ta solamente un arte. Pero kultura ta tur kos ku hende ta produsí den bida diario. Nan ta kosnan material òf no material. Pues bou di ekspreshonnan kultural ta kai;
Pues kultura no ta solamente arte, sino tur kos ku hende ta produsí den nan bida diario pa hasi bida mas fásil i klarifiká.


text:
ORANJESTAD — Den e caso di malversacion di placa di financiamento di estudio tin dos detencion mas cu a cay. Ta trata di aki dos ambtenaar femenino na Departamento di Enseñanza cu inicialnan Y.R. y G.Q.
“Dos persona a wordo deteni siman pasa. Diabierna nan a wordo treci dilanti Hues Comisario. Nan ta wordo sospecha di a pidi financiamento y deposita esakinan na nan nomber tambe”, asina vocero di Ministerio Publico Ann Angela ta confirma. E sospecho ta cu ambos ta envolvi den e malversacion di casi un miyon florin pa cual dos otro trahado cu inicial V.Q. y L.T., casa cu G. ya caba ta cera pendiente investigacion. Diabierna awo Hues Comisario lo bay wak Q. y R. un biaha mas pa determina si nan mester keda den detencion pa un periodo mas largo.
Mientras tanto, minister di Enseñanza Michelle Hooyboer-Winklaar ta declara cu su ministerio no ta envolvi den investigacion contra e cuater trahadornan di gobierno. Su ministerio a duna tur cooperacion y aceso na informacion caba na e autoridadnan concerni.
Un miyon
Na cuminsamento di augustus a sali na cla cu dos empleado di Departamento di Enseñanza a wordo deteni riba sospecho cu nan lo a horta un suma di entre 750.000 y 800.000 florin for di fondo di prestamo estudiantil. Suma aki lo a wordo saca poco poco desde 2005.
Autor Ariën Rasmijn


text:
A surgi varios critica riba rednan social cu e parada di Flambeu e aña aki tabata tin mas luz artificial cu Flambeu. Pues pa algun hende den comunidad esaki no ta considera un parada di Flambeu mas. Segun Smac, pa mas cu un decada e parada di Flambeu a conoce cambio di tradicion aki na Aruba pa entre otro motibonan di seguridad.
Pa motibo di e holo cu esaki ta produci como tambe otro medidanan di seguridad, e uzo di Flambeu a bay atras den e ultimo decada na Aruba. “Nan no mester yama esaki parada di Flambeu mas. Djis yam’e parada di luz awo pasobra no tin ningun Flambeu!”, un cuidadano ta comenta riba radio. Segun presidente di Smac, sra. Shannon Henriquez, ora cu antes no tabata tin hopi luz, hende tabata keha cu no tin suficiente luz den e parada. Aworaki cu tin mas luz anto tin critica riba esey: “bo no sa cierto momento kico mas nan kier”, e ta comenta. “E paradanan a bira hopi grandi pues nos intencion ta pa e bira algo bunita y pa wak bo hendenan inverti hopi tempo den loke ta nan t-shirt y otro materialnan,” sra. Henriquez ta bisa. Tabata tin Flambeu e aña aki pero pa solamente algun participante. Na dado momento despues di inica e parada nan no por a sigui cu nan pasobra esaki a cuminsa molestia nan. E Flambeunan cu nan a pone e aña aki a dura nan desde salida na Wendy’s Boulevard te ora cu nan a yega edificio di Juliana School. Despues di un rato e bailarinanan no por wanta e holo di e gas cu esaki ta produci.
Seguridad
Segun sra. Henriquez: “Ja, e ta facil pa critica pero ora cu bo ta un bailado cu un Flambeu den bo man, e no ta dje ‘gezellig’ ey tampoco. Nos mester corda cu e parada aki ta simbolico pa e inicio di Carnaval.” Cu e parada aki bo ta simbolicamente ‘cende e mecha’ pa start Caranaval anto normalmente e Flambeu ta wordo cendi den inicio di parada anto bo ta carga esaki te unda por yega cune. Pa proximo aña Smac kier wak pa cuminsa uza e luznan di candela falso. Gruponan ta hopi mas grandi awendia anto tin hopi mas material cu antes. E seguridad ta semper hopi importante segun Smac cu ta bisa: “E por ta hopi peligroso si bo ta sinta zwaai un candela pa hopi largo y esaki por ehempel pega den un peluca di un hende.”
Bon Dia Aruba a purba tuma contacto cu Brandweer pa un reaccion riba esaki y si tin algo cu a yega di pasa den pasado pero no a logra. Segun Smac, nan no sa si kico ta e metodo cu tabata wordo uza den pasado. En principio segun Smac, a haya mayoria critica positivo en cuanto tabata parada di Flambeu anto tur cos a bay debidamente.


text:
INFORMASHON DI UNIDAT DI SLP
Djamars24 ougùstùs 2021 di 7:30 t ku 10:30
Klas 1 di Pro ta wòrdu spera na departamento di SLP na Kaya Frater Odulfinus z/n.
Cluster 3, cluster 4, ISK, klas 5 di Pro I EO (MBO 1) ta wòrdusperanannan mes lokalidat
Djárason 25 ougùstùs 2021 di 7:30 pa 12:30
Klasnan 2, 3 i 4 di PRO ta wòrduspera na e lokalidat di SLP na Kaya Frater Odulfinusz/n.
Djabièrne 27 di ougùstùs 2021
Klas 1 i 2 tin un dia di deporte. E otro klasnan tin lès segun nan roster
UNIDAT VMBO
Djamars 24 di ougùstùs 2021 di 7.30 te ku 12.00
Alumnonan di klas 1 di VMBO ta kedasperá den oula di SGB na Kaya Frater Odulfinusz/n.
Djarason 25 di ougùstùs 2021, alumnonan di klasnan 2, 3 i 4 di VMBO, ta kedasperá na Kaya Frater Odulfinusz/n.
Klasnan 4 di 7.30 te ku 8.30
Klasnan 2 di 8.00 te ku 12.00
Klasnan 3 di 8.45 te ku 12.00
Djaweps 26 di ougùstùs 2021 ta inisiá ku e lèsnan segun e roster.
UNIDAT LISEO MAVO/HAVO/VWO
Ta speraturalumno di Liseo Bonerianoribadjamars, 24 di ougùstùs 2021 di 07.45 te ku 10.30 orriba e tereno di Liseo Boneriano na Kaya Amsterdam z/n, pa habri e añaeskolar i seguidamente pa será konosíkumèntor.
E promé dia di skol ta pa sera konosíserkananmèntor i klas i tambe lo risibínanroster.
Lesnan pa tur klas lo kuminsásegúnrosterribadjárason, 25 di ougùstùs 2021.Durante di e promélèsnan e docente konserní lo repartíbuki i materialnan.
Orario di komiensodiariamente pa Mavo/ Havo/ Vwota 07.45 or
MBO BONAIRE
Djaluna23di ougùstùs2021, di 13.00 pa 16.00 or, ta tumalugáun dia di inskripshonhabrípa turhendekuainda no a skohe pa unestudioMBO. Mesora lo hasiunkòmbersashon di atmishon.
Si bo tin un diploma di MAVO òf VMBO, bo mestersiguiunestudio MBO! Bo no tin mag di stòpkuskolsinmas. Bo por inskribí via e wèpsait di skol.
Dianan di instrukshonestudionan BOL
Djaweps 26 di ougùstùs
Nos ta speraturstudiante di BOL di aña 2, 3 òf 4 na skolserkananSLB-er. E LB-er lo tumakontaktoku e studiante pa e orario.
Djabièrnè 27 di ougùstùs
07.45 or ta spera tur studiante di BOL di proméaña (aña 1) ribaplenchi di skol di MBO Bonaire pa un programa di introdukshon.
Komienso di lès
For di 30 di ougùstùspromésiman di lès di estudionan BOL/BBL Kok, HRM, TechniekenBeveiliger ta kuminsá.
E rosternan ta riba e wèpsaitwww.MBOBonaire.com.
BBL- Welzijn (Kinderopvang HZW/PM en GPM) enMaatschappelijke Zorg (PBSD en BSD)
BBL-studiante lo risibíinformashion die programa di introdukshonserka nan teamleider
MBO
Entréga di dokumento
Si bo no a entregábo diploma ilista di sifrai/òfsédulaainda, hasiesakiproméku skol kuminsá. Si bo no tin
18 añaainda, pidibomayornanòf tutor pa binihuntukubo.
For di 16 di ougùstùs 2021 sekretariado ta habrí tur dia di 8.00 pa 16.00 or.
PAGA PA BUKI
Pa pago di sèn di buki, e studianteòfsurepresentante legal ta risibí un faktura di MBO. Mesterhasi un pagomínimo di 50% di e suma total di sèn di bukipromékudia di entrega di buki den ougùstùs. E sumakuresta por pagaku “standing order” via banko. E studiante mester entregá e apoderashon (machtiging) na Departamentu di Finansa (Afdeling Financiën).
Por pagasèn di buki via online banking ribakuenta di banko di SGB MCB #86821000 òfkukarchi di banko (pinpas) na Departamentu di finansa di SGB na Kaya Frater Odulphinusz/n.
Departamentu di finansa ta habrí di djaluna t/k djaweps di 10.00 pa 14.00 or. Por paga for di 18 di ougùstùs.
BUSKABUKI
Kuunkomprobante di pagounstudiante por buskasubukinan den e kònteiner di buki (plenchi di skol MBO), tur dia di 08.00 pa 12.00 or i 13.00 pa 16.00 or. Esaki ta posibelfor di djamars 24 di ougùstùs. Turstudiante mester tin supakete di bukipromékupromé dia di lèskuminsá.
UNIFÒRM DI SKOL I ARTÍKULONAN DI SKOL
E polo shirtnan pa tur unidat ta optenibel na Alfa en Omega na Kaya Nikita 3, banda di Flamingo TV.
Ta spera di e alumno òf studiante ku for di e promé dia di skol ku e ta bisti e unifòrm di skol di su sekshon (SLP, VMBO, Liseoòf MBO), karson largu, sapatu será i akomodá ku tas fuerte (ròltas tambe por).
ARTÍKULONAN DI SKOL:
Pa alumnonan di SLP e siguientematerialnan e alumno mester tin serkadje e promé dia di school ta: agenda, etui, pen, pòtlot, kleurpòtlot, gum, sleiper, leim i e Tablet di school.
Alumnonan di VMBOiLiseo tambe mester sòru pa desde e promé dia di skol pa tin e siguiente artíkulonan huntu ku nan:Agènda, estuche, pèn, pòtlot, steft di koló, gùm, sleiper, un steft di leim, mashin di konta Casio FX-82 (ES Plus), geotriángulo (geodriekhoek), paser i un dikshonario Nt2.
UNIFORM SLP:
E poloshirt di e alumnonan di VSO/Cluster 3 tin kada dia ta un koló. E dosentenan di VSO/Cluster 3 lo tuma kontakto ku mayornan personalmente pa por kumpra e ploshirtnan.
Tur otro alumno/ studiante di e unidat di SLP lo bisti pa aña eskolar 2021-2022 un poloshirt blou ku e logo di SGB. Skol lo obsekia tur alumno 2 poloshirt gratis na kada alumno i si tin mester di mas poloshirt di uniform lo por buska na Alpha i Omega. Lorisibí e 2 poloshirtnan gratis, e promé dia di skol!
UniformVMBO:
Klasnan 1 i 2: Turquoise ku kraag shinishi.
Klasnan 3 i 4:
Techniek shinishi ku kraag berde.
Horeca, Bakkerij en Recreatie shinishiku kraag turquoise
Economie en Ondernemen shinishiku kraag turquoise
Zorg en Welzijn shinishiku kraagkorá
Uniform Liseo MAVO/HAVO/VWO:
Na Alfa en Omega por skohe for di e kolornan disponibel pa e unidat Liseo Boneriano.
Uniform MBO Bonaire:
Por buskapolo shirtna Alfa i Omega, kueskohofor di e selekshon di kolódestiná pa MBO Bonaire.
Direktorado di SGB ta deseá tur kolaboradó, alumno, studiante i nan mayornan òf tutor, un aña eskolar agradabel, edukativo i eksitoso.


text: Diabierna madruga polisnan di distrito 1 tabata hopi atento y a descubri 2 conocido di nan banda di Linear Park e agentenan no a confia esaki y mesora a wantanan un rato y cu mas patruya a bay tira bista na e lugarnan cerca. Na Surfside Beach Bar a descubri rolluik habri y den e lugar tabata reboltea. Polis a bay over na detenenan y den nan poder a bin haya 4 paki di sigaria nobs nobs sera den plastic ainda, mientras otro polisnan a busca rond si nan por a sconde e bebidanan of otro cosnan. Dibiaha a hiba e sospechosonan na warda di polis na Oranjestad unda eynan lo presenta nan dilanti un fiscal auxiliar pa ordena nan detencion.


text:
KRALENDIJK – Na opinion di diputado Elvis Tjin-Asjoe, e ta riparando ku instalashon di asina yamá ‘greenhouse’ ta indispensabel pa logra produkshon grandi di bèrdura i fruta na un manera efisiente. Naturalmente e ta kostoso, pero e mandatario ta kere ku lo por kombensé Hulanda pa finansiá e tipo di fasilidatnan aki pa hende ku ta òf ke bai praktiká hortikultura.
E mandatario tin algun djasabra kaba ta bishitá kunukeronan ku ta embolbí ku hortikultura i krio di bestia. Asina el a bishitá Punta Blanku Chickenfarm, ku ta responsabel pa produkshon di masoménos 12 mil webu diario. Nan tin tambe krio di kabritu i algu di hortikultura.
Diputado Elvis Tjin Asjoe ta kere ku mas i mas Boneiru mester bai den direkshon di produkshon di su mes kuminda, tantu pa medio di agrikultura, hortikultura, krio di bestia i peska. Coronavírùs a pone hopi hende pensa tambe mas tantu den e direkshon aki, spesialmente debí na e temor ku e pandemia aki na sierto momentu lo por a kòrta e suministro di alimento pa e islanan aki.
Djasabra último diputado Tjin Asjoe tabata di bishita na Chaparal, na unda el a mira e hòfi di Bubu Josephia. E ta produsí diferente tipo di bèrdura, manera yambo, sèlder, yuka i algun produkto mas ku e ta entregá na algun supermerkado.
Josephia tin un pos na su kunuku. E awa ta brak, pero e ta kombin’é ku awa di WEB pa muha su matanan. Diputado Tjin Asjoe ta kontentu pa e forma ku Bubu Josephia, na un manera simpel ta logra tòg produsí diferente produkto.


text:
KRALENDIJK – Habitantenan ta pidi gobièrnu yudansa i duna atenshon riba kaya Nikiboko nort, spesialmente e área pegá ku entrada di Amboina/kaminda Yato bako. Tin hopi aksidente último tempu riba e kaya menshoná. Un habitante di e kaya a konta Radio Live 99.9 FM, ku aña pasá no ménos ku 4 bia outo a kibra su kurá di kas. Motibu di e aksidentenan tin di aber ku for di dia a drecha kaya Nikiboko Nort, vehíkulonan ta kore ku velosidat haltu riba e kaminda. Esaki sigur ta un di e motibunan ku tin hopi aksidente ta tuma lugá riba e kaya. Mester bini ku algu pa dominá e shofùr, i oblig’é kore ku ménos velosidat riba e kaya. Kisas por pensa pa konstruí drèmpel na sierto parti di e kaya, loke ta pone ku no por kore ku velosidat haltu riba e kaminda. E velosidat di e vehíkulonan manehá pa e shofùr, ta krea pániko pa e hendenan ku ta kana kantu di kaminda pa bai un sitio pa otro. No lubida ku riba e kaya aki tin diferente kas, bar, restorant, supermerkado i punta di hanchi unda outo nan por bula sali bo dilanti. Na final di kaya tin asta un skol básiko.
Un otro habitante di e kaya a konta Radio Live 99.9 FM ku el a aserká gobièrnu i e departamentu konserní varios bia pa buska solushon pa e situashon. ”Outo a kibra mi kurá i kore bai. Tin bes nan no tin seguro òf mester kana un kaminda di krus pa por drecha bo kurá bèk” e habitante a konta. Algun dia pasá un pikòp a dal dos buriku pareu i mata tur dos den un tiru. Bo no por drumi trankil komo ku outo ta dal den bo kurá un ora pa otro i nos ta teme ku un dia outo por dal i drenta den nos kas. No papia mes di trùknan i otro ekiponan pisá ku ta kore mas duru ku lei ta pèrmití den ‘bebouwde kom’. Nos ta spera e informashon por yega na esnan konserní, i ku nan ta asumí nan responsabilidat, e hendenan a bisa.
Kombinashon di potrèt ta algun aksidente di tráfiko ku a tumá lugá riba e kaya ariba menshoná.


text:
DISTRICT297 TA ANFITRION DI WEBINAR RIBA E TOPICO RELACIONNAN CU REINO HULANDES
Diahuebs awor, 8 di october pa 12:30 pm, District297 lo tene un sesion informativo online cu ta hiba e titulo, “One Kingdom: Four Countries”.
Debatenan encuanto Aruba su posicion den Reino Hulandes no ta nada nobo. A causa di un historia compleho di Aruba den Reino, no tur ora esaki ta un combersacion facil. Awe, debi na e negociacionnan andando cu Hulanda, nos como un pais ta den e debate un biaha mas.
Durante e webinar expertonan riba e tereno lo tene combersacion encuanto e constitucion di Reino, islanan BES, e posicion di Aruba den Union Europeo y e significacion di bira un EU Outermost Region.
Nos lo scucha di Mildred Schwengle: un miembro di Raad van State di Reino Hulandes, Glenn Thodé: ex Gobernador di Bonaire, Eddy Paris: representante di Gobierno di Aruba na Union Europeo y Dr. Gohar Karapetian: un investigado independiente riba e topico Aruba y Union Europeo.
E webinar ta dirigi na personanan cu ta interesa pa siña mas riba e status legal di islanan ABC y BES den Union Europeo y Reino Hulandes. District297 ta spera cu e sesion lo fomenta conbersacionnan publico cu bon informacion riba e topico aki.
Pa registra na e webinar aki, bishita District297 riba medionan social.


text:
ORANJESTAD — Posiblemente awenochi of mayan e tres barconan cu lo haci e exploracion 3D pa gas y petroleo den awanan panort di Aruba ta sali pa laman. Esaki Armando Curet, director di Compania Arubano di Petroleo (CAP) ta confirma.
For di antayera a tene reunionnan preparatorio pa cu e exploracion aki. Preparacion di e barco ‘Polar Duke’ hunto cu ‘Cassandra 4’ y ‘Taraska’ y preparacion di e equiponan di investigacion ta tumando luga y awe e reunionnan aki ta termina cu firmamento di e documentonan den cual tur rekisito y accionnan di partidonan enolvi pa cu diferente aspectonan di e proyecto ta wordo stipula, segun Curet.
Director di CAP ta bisa cu procedimento di e exploracion aki ta mescos cu esun 2D cu a tuma aña pasa, den cual cablenen di 8 kilomenter largo ta wordo pasa riba fondo di lama. Diferencia grandi ta si cu hopi mas datonan ta bay wordo acumula e biaha aki. Ademas ta asina cu e barconan ta bay explora exclusivamente un zona di 3.200 kilometer cuadra riba un distancia di 10 kilometer panort di Aruba.
Aña pasa a haci un sondeo tambe den area pazuid di e isla, pero segun Curet e area panort tin e miho indicacionnan cu tin posibilidad di gas of petroleo bou suela di laman. ‘Polar Duke’ ta parti di e flota di gran capacidad seismico di compania Dolphin Geophysical. E barco a wordo construi na 2010, ta 106.8 meter largo y ta pisa casi 7.7 ton.E dos asina yama ‘seismic guard vessels’ ‘Cassandra 4’ y ‘Taraska’ ta preveni cu otro barconan grandi por stroba e investigacionnan.
Repsol
Investigacion aki ta tuma luga riba orden di compania petrolero Spaño Repsol cu tin e consecion pa explora pa gas y petroleo den awanan teritorial di Aruba. Recientemente Shell a cumpra parti di Repsol, cu na su beurt tambe recientemente a incorpora British Gas di Inglatera y Total di Francia. Investigacion den awanan teritorial di Aruba ta costa Repsol entre 35 y 40 miyon dollar y ta bay dura te oktober of – dependiendo di con lihe e trabounan ta bay – un tiki prome cu esey.
E intencion ta pa bay traha 24 ora pa dia, 7 dia pa siman. E personal den e sala di investigacion ta traha shifts di 12 ora monitoreando, grabando y analisando loke e mashinnan ta capta. E personal ta keda abordo di e barco pa periodonan rotativo di cinco siman cada un. Despues di e tres luna na lama, ta procesa e data pa mas of menos 9 luna. Esaki kiermen cu te otro aña lo tuma un decision si ta bay haci perforacionnan di prueba, cual lo ta hopi mas intensivo y costoso.
Autor: Ariën Rasmijn


text:
Norma di Admision HAVO/VWO 2016/2017
Dia 27 di mei 2016 Minister di Enseñansa Michelle Hooyboer-Winklaar a aproba e normanan di admision oficial pa ciclo basico HAVO/VWO pa aña 2016-2017, esta pa e scolnan Colegio Arubano y Colegio San Nicolas.
Posibilidad pa renoba scolnan pa medio di Public Private Partnership
Mundialmente, y den e ultimo añanan na Aruba tambe, tin diferente proyectonan exitoso cu ta wordo realisa pa medio di sociedadnan entre e sector publico (gobierno) y e sector priva. Ministerio di Enseñansa actualmente ta haciendo un sondeo pa cu oportunidad y posibilidadnan pa aplica modelo PPP (public private partnership) pa realisa renobacion y expansion di scolnan cu tin necesidad.
Studiantenan di UA cu expo riba problema social
Studiantenan di Universidad di Aruba (UA) den nan prome aña cu nan estudio di Social Work and Development lo host un exposicion fotografico unda lo mustra nan creatividad pero alabes ta haya un chance pa por advoca pa problemanan social cu no ta obvio pa tur hende y cu pa nan mester di mas atencion.
Profesor Hargreaves presente pa evento di aniversario di IPA
Instituto Pedagogico Arubano (IPA) ta celebrando su di 25 aña di aniversario cu un serie di encuentro sumamente interesante y importante pa enseñansa na Aruba, y cu un balor agrega sumamente grandi tanto pa e lidernan den enseñansa como docentenan di scolnan di tur nivel.
Zomerschool Nederlands 2016
De Universiteit van Aruba (UA) organiseert weer een Zomerschool Nederlands voor het hoger onderwijs.
Colaboracion entre Maryland y Aruba
Dia 9 di mei ultimo a tuma luga un serie di reunion entre Minister di Enseñansa di Aruba y representantenan di Gobierno di Maryland, esta Secretaria di Estado di Maryland y Minister di Enseñansa. Meta principal di e reunionnan tabata pa sondea posibilidad nan riba tereno di Enseñansa.Lesa mas
Towson University y St. Mary’s College of Maryland
Recientemente Minister di Enseñansa Michelle Hooyboer-Winklaar a biaha pa Merca y Canada pa sigui sondea diferente posibilidad pa intercambio y colaboracion pero tambe posibilidad pa mas di nos studiantenan studia den e region ey.
Workshops at the University of Aruba
The University of Aruba (UA) invites you to take part of different workshops given by dr. Beatriz Manrique. Dr. Beatriz M. Manrique Urdaneta is Senior Lecturer in Applied Linguistics and Writing at the University of Zulia, Venezuela.
IPA ta celebra aniversario cu Congreso
Den cuadro di su di 25 aña di aniversario, Instituto Pedagogico Arubano (IPA) ta tene un congreso riba tereno di enseñansa titula “Transforming teachers for the XXI Century y Uplifting Leadership”.
Steve Jobs Schools
De Universiteit van Aruba heeft het genoegen u uit te nodigen voor een vervolgbijeenkomst naar aanleiding van de Steve Jobsschool presentatie op 28 april jl van “de alliantie onderwijs voor de toekomst Aruba”.


text:
KOMUNIKADO DI KUERPO POLISIAL KÒRSOU Hòmber ta yega poli ku herida di bala
KOMUNIKADO DI KUERPO POLISIAL KÒRSOU
172 / 2017
23 mei 2017
Hòmber ta yega poli ku herida di bala
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 23 di mei 2017, alrededor di 19.26 or, Sentral di Polis a dirigí un patruya di Rio
Canario na Blomenteweg kaminda tin un outo stashoná ku perforáshon di bala i sanger den
dje.
E patruya ku a yega na e sitio en bèrdat a haña un outo ku algun perforashon di bala i
tambe tabatin sanger den e outo.
Na e sitio sentral di Polis a dirigí un otro patruya di Rio Canario na Costa Ricaweg kaminda a
bin haña ‘huls’ riba kaminda.
Algu ratu despues ta drenta notisia na sentral ku un hòmber a yega Poli ku herida di bala
den kabes i na su skouder robes.
Sentral ta dirigí patruya di Otrabanda na Poli. For di un investigashon preliminar ku e
patruya a realisá na poli nan a bin komprendé ku un ratu promé un outo mester a yega
baha e hòmber heridá na Poli i despues sigui kore bai.
E kasonan aki ta den investigashon pa saka afó si nan tin vínkulo ku otro.
Polis a konfiská un kantidat di ‘huls’ na Costa Ricaweg i tambe e outo pa mas investigashon.
Polis ta supliká tur persona ku por tin informashon tokante di e kaso aki, pa tuma
kontakto ku polis na 917 òf e liña anónimo 108.


text:
EPB SAN NICOLAS TA UNI CU E MINISTERIO DI BOLUNTARIO DI FREEWINDS DEN E BATAYA PA MANEHA COVID-19.
Pa preveni cu e casonan positivo ta aumenta atrobe y pa mantene Aruba sigur lo tuma teamwork cu tur hende hasiendo nan parti. EPB San Nicolas recientemente a uni na e ekipo y 4 miembro di nan staf a wordo entrena pa e Ministerio di Boluntario di Freewinds riba con ta desinfecta e areanan di scol usando e agent mas efectivo pa mata bacteria y virus, Decon 7 of D7.
Manteniendo nos scolnan liber di Covid-19 semper tawata un di e meta principal di e Ministeriio di Boluntario desde e comienzo di e pandemia. Desinfectando cu D7 na casi tur scol riba nos isla regularmente pa mas di diesdos luna tawata efectivo. Scolnan por a keda habri y tawata tin masha poco caso di Corona Virus bou di studiantenan y maestronan. E Staf di maneho di scolnan a tuma nota di e acción exitoso aki y hopi di nan ta cla pa sigi desinfecta cu D7.
Cu un animo pa siña a drecha e klas pa e staf di EPB ela wordo prepara y tawata cla pa e yegada di e ekipo di Ministerio di Boluntario di Freewinds.
E 4 miembro di staf a mustra masha interés den e presentación y nan a puntra preguntanan excelente durante e parti di teoría y demostración di e entrenamento.
A duna 2 session di training durante 1 fin di siman. E di dos sesión tawata uno practico caminda tur 4 miembro a pasa excelentemente.
Después di e entrenamento aki EPB San Nicolas a bira e prome scol na Aruba cu nan propio taskforce di D7, nan por yuda nan mes y nan ta capas di mantene nan scol liber di Covid awor y hopi mas den futuro.
E director di EPB San Nicolas, Sr. Rensley Martina. A bisa lo siguiente na Freewinds:” Nos kier gradicibo den nomber di nos staf pa a comparti cu nos bo sabiduría con pa prepara e área y después con pa aplica e productonan di desinfección na nos scol.Boluntarionan ta hasi un diferencia grandi tur dia.! Atrobe, Hopi danki pa boso sostén y Dios bendishona boso.”
Pa asistencia di e Ministerio di Boluntario di Freewinds pa desinfecta bo lugar, of pa ricibi un seminario di prevención of un training con pa desinfecta bo lugar di trabou of bo cas, por favor contact susan.lora@freewinds.org of na signal +1-727-8104 of na cel 297 747-1613.
Pa haya información con bo por proteha bo mes y otronan,con bo por mantene bo cas y bo lugar di trabou sigur bishita e How to Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas.


text: Dialuna atardi a drenta informe di cu e mesun chauffeur cu polis a detene diadomingo mainta a ser deteni pa a trese e trafico den peliger na varios ocasion diasabra y diadomingo ya ta afo y ta bolbe comete e mesun locura di core manera loco den trafixo y trese esaki den peliger. E biaha aki polis tabata hopi cerca y e sospechoso a bay pega na un dead end y a baha core na pia pero polisnan bon entrena y gozando di un bon condicion fisico a logra capture y nan a detene. Mesora nan a hib’e warda di polis y a bolbe confisca su auto.


text:
ORANJESTAD – November 23, 2020
Si bo ta den e grupo di 8-12 aña, nos lo considera bo como un mucha. Como mucha bo tambe ta HOPI importante pa yuda combati Covid-19 na Aruba.
Abo como mucha ta forma parti precioso di e futuro di nos pais. Pesey ta hopi importante pa bo cuida awo y semper.
Actualmente, tin na mundo henter y tambe na Aruba, un virus cu ta plama masha lihe entre esnan cu no ta cuida, su nomber ta Covid-19 of Coronavirus; pero bo no mester tin miedo, tin diferente manera cu abo por cuida y si bo cuida bo mes, tur cos lo ta ok. Tambe tin un bon noticia y ta cu pronto lo tin un vacuna.
Aunke e virus ta pasa di un hende pa otro hopi facil, bo por evita pa bo pega cu ne y bo por proteha bo mes, si bo cumpli cu e puntonan aki:
➡Laba man frecuentemente
➡Tosa/nister den bo elleboog
➡Purba no mishi cu bo cara
➡No bay mucho cerca di otro hende
➡Evita luga cu hopi hende
➡Uza ‘hand sanitizer’
Nos sa cu nos muchanan ta hopi balente y sabi, y cu nan lo sa di obedece tur regla na cas y na scol.
Nos muchanan mester keda positivo y pensa cu cuidando nan mes, nan ta yuda cuida otro; y asina, pronto e situacion aki lo pasa y hunto nos lo por biba trankil y saludabel atrobe.
Aruba ta un pais bendiciona, patriotico y balente, nos tur mester ta cla pa defend’e y e positivismo mantene.
Pa nos sigui bringa e Covid-19, mester sigui tur regla y recomendacion stipula. Nos tur mester ta determina pa tur reto enfrenta. Ban sigui cuida!


text:
Aruba su economia ta confrontando retonan sin precedente. Mas cu nunca nos mester demostra nos creatividad y determinacion atraves di proyectonan innovativo y cu tin e capasidad pa fortalese y impulsa nos economia na un nivel nunca antes experiencia.
Diversificasion Di Nos Economia
Como pais nos mester cuminsa diversifica nos economia cu mas pilarnan economico. Esaki lo hasi cu nos economia por crese mas stabiel y por soporta ora un crisis bati nos porta atrobe. Un economia bo diversifica lo duna nos e libertad pa inverti sin mester di pidi fiansa afo. Un economia fuerte alimenta pa diferente industria bon establesi, mester ta nos prioridad aworaki.
Nos tin un plan pa un industria nobo, cual no solamente lo stimula nos economia, pero lo genera oportunidadnan pa hopi otro empersa nobo por lanta cabes y asina crea cupo di trabao. E tipo di empresa cu nos kier bin cu ne, lo eleva un industria nacional existente, y cu awor ainda ta chikito.
Aruba por ta chikito berdad, sinembargo e ta un pais jen di oportunidadnan scondi ainda. Awor a jega nan tempo pa wordo desaroya y disfruta!
E no ta un industria desconosi, sinembargo no a trata nunca di expande y hiba e industria aki na un nivel nacional. Hopi pais ta disfruta di e beneficionan y enrtradanan cu e industria aki ta produsi pa e pais y pa e pueblo en general. Den Caribe en general no ta exisiti un industria riba gran escala di e industria aki. E no ta un industria cu ta contamina nos medio ambiente tampoco.
" Election


text:
Barranquilla2018
The 23rd Central American and Caribbean Games were held in Barranquilla, Colombia.
Total of 28 athlets from Aruba participated at this event
-
Barranquilla2018
Shout out na Coleganan Noel y Andrew
Shout out na coleganan Noel Werleman y Andrew Vrolijk pa e cobertura unico di e Weganan Centro Americano y del…Read More »
-
Barranquilla2018
Logro historico pa TEAMARUBA
Logro historico pa Team Aruba na e Weganan Centro Americano y del Caribe Barranquilla 2018 Diabierna anochi, e Weganan Centro…Read More »
-
Barranquilla2018
Competencia nan di bowling a termina na Cali
Y awe e competencia nan di bowling a termina na Cali, Colombia cu Aruba su atleta Thashaina Seraus logrando e…Read More »
-
Barranquilla2018
Thashaina ta ricibi medaya na Cali
Momento cu Thashaina Eliza Leandra Seraus ta ricibi su medaya di Brons na Cali, Colombia. Esaki a bira e medaya…Read More »
-
Barranquilla2018
Brons pa Thashaina den Masters
Bolichero Thashaina Seraus ta logra medaya di Brons pa Aruba den e Centro Americano y del Caribe Barranquilla 2018. Esaki…Read More »
-
Barranquilla2018
Thashaina ta conta di su medaya den Masters na Cali
Thashaina Seraus ta conta di su medaya di Brons cu e la gana den e Masters aki na Cali, Colombia.Read More »
-
Barranquilla2018
Wuill a mira accion den Salto Largo
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos…Read More »
-
Barranquilla2018
Wuill contento di por a participa na e weganan di Barranquilla
Atleta di Salto Halto, Wuill Vrolijk ta conta di su experiencia na e Weganan Centroamericano y Del Caribe, Barranquilla.Read More »
-
Barranquilla2018
Triathlon a participa na Barranquilla2018
Atleta di Triahtlon, Renze Postma y Coach Nico Robert ta conta di e competencia na e Weganan Centroamericano y Del…Read More »
-
Barranquilla2018
Coachnan di Bowling orguyoso di e teamnan
Coach Chris Dammers y Randy Stoughton ta sumamente orguyoso di e teamnan di Bowling cu a participa na e Weganan…Read More »


text:
Marc Anthony, ex di Jennifer Lopez y tata di su morochonan, ta un di e streanan cu a domina riba e red carpet di Billboard Latin Music Awards 2021. E cantante a haci su entrada sorpresa cu su pareha nobo, Madu Nicola, y e tabata mustra feliz disfrutando di e evento. Den e ultimo lunanan e cantante tabata wordo vincula cu diferente modelo, pero finalmente el a presenta su amor nobo.
E cantante di ‘Vivir mi vida’ y su misterioso compañera a luci outfit cu ta combina, Marc Anthony cu un camisa blanco y carson preto, mientras Madu Nicola a luci un shimis preto strapless. E pareha tabata hopi sonriente dilanti e fotografonan y incluso a intercambia sunchi cu otro.
E cantante y su chick a comparti asiento den mesun fila algun paso di e stage den Watsco Center, unda despues di algun presentacion, a toca e turno di Mark Anthony. El a canta “Pa’lla Voy” pa prome biaha na television. Te cu awo no tin hopi detaye di compañera di Marc Anthony, pero su fans ta emociona pa sa mas di Madu Nicola y con el a capta su curason.
Esun cu a revela e identidad di Madu Nicola, ta e makiyador Jamie Harper, ken a keda encarga como e estilista di e pareha nobo di Mark pa un anochi asina special. E ultimo relacion formal di Marc Anthony tabata cu e modelo venezolano, Shannon De Lima, cu ken el a casa na 2014 y a divorcia na 2017.


text:
Pa un pais desaroya bon, e mester tin un bon sistema di enseñansa. Un bon sistema di enseñansa mester ofrece tur hende espacio pa nan por desaroya tur conocemento, habilidad y actitud cu nan mester, pa nan por funciona bon y logra exito den nan bida. Ta pa e motibo aki, pa Partido MEP, enseñansa lo haya e prioridad den nos proximo gobernacion.
MEP lo traha pa tur hende por gosa di nan derecho di por ricibi enseñansa pa asina nan ta
exitoso den nan bida y contribui na e desaroyo di nos pais. Pa por logra esaki e siguiente aspectonan lo tin prioridad:
ENSEÑANA ACCESIBEL PA TUR HENDE:
- Lo duna sistencia financiero pa studiantenan cu no por cumpli cu e peso financiero di e estudio.
- Cumpli debidamente cu e financiamento di scolnan conforme e leynan vigente, pa evita cu scolnan mester cobra mayornan contribucion halto.
- Revisa e sistema di otorgacion di fiansa di estudio actual, y dirigi esaki mas tanto posible riba e necesidadnan riba nos mercado laboral, y garantizando asina e studiante empleo na Aruba despues di su estudio, den e ramo cu el’a studia.
- Brinda studiantenan fiansa di estudio sin interes, pa estudionan avansa.
- Amplia educacion profesional pa adulto, drop-outs, hobennan cu a cay den man di husticia y hende special.
- Duna oportunidad pa studia online y reconoce e estudionan aki. Involve nos profesionalnan cu ta biba afor pa medio di programanan innovativo y educativo pa asina nan por contribui cu conocemento, experticio y guia (‘mentorship’) na hobennan profesional local y ‘enterpreneurs’ local.
REFORMA ENSEÑANSA:
- Cambia structura di curiculo y orario di scol.
- Introduci 8 “examenvak” pa tanto VWO, HAVO como MAVO y cambia e sistema di evaluacion y puntuacion di cifra pa letter similar na e sistema.
- Amplia e cantidad di facultadnan tanto na EPI como na Universidad di Aruba y crea mas facilidad pa studia na Aruba mes.
- Nos mester focus riba nos scolnan/institutonan di enseñansa superior aki na Aruba mes y traha hunto cu universidadnan den exterior riba tereno di e-learning.
- Logra haya acreditacion internacional pa Colegio EPI como instituto na unda por finaliza un estudio cu un Associate Degree den tur ramo.
- Y evalua un Bachelors Degree program den e ramonan di Nursing (cuido medico) y “Information and Communication Technology”, Civil/Electrical/Industrial Engineering (bouwkunde/wertuigbouwkunde/ informatica/electrotechniek) y “Data Science” , cu ta ramonan di estudio cu Universidad di Aruba no ta ofrece na nivel di “Bachelors”.
Busca cooperacion riba e tereno aki cu University of Curaçao y tambe institutonan na Hulanda.
- Digitalisa Enseñansa; brinda formacion na docentenan na IPA pa prepara nan pa Enseñansa digitalisa / ICT, e ramo cu ta brinda mas perspectiva pa futuro Digitalisacion di Enseñansa.
- Mester introduci internet den tur scol, smart boards/digi-boards, tablets/ i-pads.
- Cambia sistemanan actual di Enseñansa profesional (EPB /EPI) y dirigi’e riba necesidad di trabao na Aruba awe, y necesidad den futuro teniendo cuenta cu advancenan tecnologico.
- Institui un Fondo Nacional pa Innovacion di Enseñansa, banda di e fondo di Enseñansa regular.
Partido MEP ta realisa cu un pueblo cu bon educacion ta un pueblo cu vision y futuro. Educacion ta e forma mas efectivo pa combati pobreza y problemanan social y ta trece desaroyo economico.
Pa e motibo aki MEP lo duna prioridad na enseñansa di calidad brindando oportunidad na tur hende pa studia. Dia 22 di septemer, brinda bo sosten na sra Evelyn Wever-Croes y Partido MEP pa garantisa enseñansa di calidad pa nos pais. Ban hunto p’e cambio.


text:
Riba diahuebs 8 di juli pa 10’or di mainta, Gobernador di Aruba, Su Excelencia Alfonso Boekhoudt lo huramenta miembronan di Parlamento recien elegi den e sala di reunion di Parlamento.
Awe Parlamento a analisa tur e geloofsbrieven di e personanan scogi como miembro di Parlamento. E analisis aki ta encera cu Parlamento ta mira si un miembro scogi ta cumpli cu e rekisitonan pa miembresia di Parlamento. Ademas un miembro no por tin un funcion extra cu ta den conflicto cu su miembresia di Parlamento. Despues di verificacion di e cartanan credensial, Parlamento a dicidi awe pa atmiti tur 21 persona scogi, como miembro di Parlamento.
A base di e Kiesverordening, Gobernador ta convoca e miembronan di Parlamento aproba pa huramenta. Awe 20 miembro di Parlamento a ricibi un invitacion por escrito di Gobernador pa huramenta mañan 10’or di mainta. Tin un miembro di Parlamento cu Gobernador no a convoca ainda. E miembro di Parlamento aki actualmente ta den aresto temporal na Korrektie Instituut Aruba (KIA), cual ta pone cu na e momento aki e no por asumi su encargo den Parlamento. Ora cu esaki bira posibel, Gobernador lo yam’e pa huramenta. Gobernador a informa e miembro di Parlamento en cuestion por escrito tocante esaki awe.
Areglo di estado ta prescribi cu Gobernador ta huramenta e miembronan di Parlamento. Residentenan di Aruba cu nacionalidad Hulandes di mas di 18 aña di edad, directamente ta scoge e miembronan di Parlamento. Riba 25 di juni ultimo e residentenan a scoge e miembro cu actualmente ta den aresto temporal na KIA, haciendo uso di nan derecho di voto. Despues Parlamento a aprob’e como miembro.


text:
Oranjestad-Cifranan di turismo pa loke ta 2014 ta conoci y e resultadonan ta sumamente positivo.
Minister Otmar Oduber durante conferencia di prensa hunto cu directonan di AHATA y ATA y tambe representantenan di aeropuerto, a comparti cu comunidad e desaroyo di nos turismo durante e ultimo 5 añanan mustrando un crecemento significativo pa loke ta trata nos industria principal.
El a inicia cu e parti di stay-over. Na 2009 Aruba a conoce un total di 812,623 bishitante y 5 aña despues na 2014 nos isla a conta cu un total di 1,072,082 bishitante, cual ta un crecemento di riba 200 mil bishitante of di 20% comparando 2009 cu 2014.
Pa loke ta trata pasaheronan crucero, na 2010 a ricibi 569,424 pasahero crucero na Aruba y na 2014 esaki tabata 666,451 cu ta rond di 100 mil turista crucero adicional. E top di riba 100 mil pasahero crucero a wordo logra na 2013. Maneho pa 2014 tabata pa mantene e crecemento conoci na 2013, pero a keda cortico cu 3%. Motibonan principal pa cu esaki ta cu Mundial di Futbol a tuma lugar na 2014 y 6 barco di Pullmantur a wordo cancela pa Aruba debi cu nan a usa e barconan aki como hotel na Brasil, ademas di otro cancelacionnan cu a conoce den e mesun direccion aki. E mandatario a indica cu a pesar di e 3% cu a keda falta, a keda satisfecho cu logra casi mantene e grado di crecemento conoci na 2013 compara cu 2012 cu tabata uno hopi grandi. Ademas el a expresa cu ta premira cu durante 2015 lo mantene e cifranan pa loke ta trata nos bishitantenan crucero.
Minister Oduber tambe a comenta riba e RevPar (entrada pa camber disponibel). Na 2009 esaki tabata US$ 127.05 y na 2014 esaki a subi te US$ 185.46. Mirando e resultadonan aña tras di aña por mira un crecemento y comparando 2014 cu 2013, e RevPar a subi cu 20.6%, surpasando e meta cu a pone di crecemento di 9% pa e añanan nos dilanti. Si compara e crecemento di 2014 cu esun cu e mandatario a haya na 2009 ora el a asumi responsabilidad, por mira cu ta trata di un aumento di mas cu 60 Dollar of di casi 50%.
Pa loke ta trata e prijs di camber, ADR, na 2009 esaki tabata US$ 176.54 y na 2014 e la yega US$ 233.85 cual ta representa un crecemento di 18% compara cu e ADR na 2013. Mirando e datonan di 2009-2014 por mira cu tur aña tabatin crecemento y ta pone cu Aruba compara cu Caribe por tin un nivel hopi mas halto.
Tambe a haci un comparacion pa loke ta trata e grado di ocupacion di hotelnan na Aruba. Aki por mira cu e cantidad di bishitante kedando na hotelnan a bin ta aumentando, esaki a pesar di e fenomeno di hendenan cu ta kedando mas den residencia, aparatamento y condominionan. Na 2009 e grado di ocupacion tabata na 72% y na 2014 esaki a crece te na 79.3%
Minister Oduber a menciona tambe e entrada cu turista ta laga atras den nos economia (tourism receipt). Na 2009 tabatin un caida di 9.5% y despues di esaki por mira e variantenan positivo cada aña di crecemento den e tourism receipt. Na 2013 a crece cu 7% compara cu 2012 y 2014 e prome dos kwartalnan conoci ta mustraya caba un crecemento di 4.9%. Den cifranan absoluto por mira un crecemento tambe for di 2.1 biyon na 2009 te na 2.6 biyon na 2013 cu ta representa un crecemento di riba mey miyon Florin pa loke ta e contribucion cu turistanan ta laga atras den nos economia.
Finalizando el a indica cu ta cifranan sumamente alentador y publicamente el a felicita cada un di e partnernan cu a contribui na esaki, pero tambe na tur e stakeholders, na tur esnan den e industria cu a contribui. “Nos no kier keda eynan, nos kier continua den e direccion cu nos a scohe den e ultimo añanan”.


text:
Buki geel di vacuna (si tin’e)
Suministro di Vacuna pa ora di biaha
Descripcion
Ta duna vacuna na:
- Biaheronan: persona cu ta biaha pa un teritorio cu ta endemico pa cierto malesa (e malesa ta caracteristico di e pais). Un ehemplo di esaki por ta Keintura Geel;
- studiante cu ta bay studia den exterior;
- persona cu a pidi un visa pa Merca.
Unda pa pidi'e? / Mas informacion na
Servicio pa Combati Malesa Contagioso (Dienst Besmettelijke Ziekten)
Kico mi tin di hiba cu mi?
Cuanto e ta costa?
NB: E prijsnan ta suheto na cambio den e tarifa di compra di e vacuna.


text:
Nan tabata 3 atracador bisti na preto y tabata papia spaño
Diahuebs anochi a drenta informe di un caso di atraco arma na un cas na Tanki Leendert, mesora a dirigi patruyanan na e area. Na yegada di e patruya a bin compronde cu 3 persona color cla bisti na preto y cu capuchon y tambe mondkapje preto a yega y un di nan cu un arma di candela y a atraca e dama bay cu su cadena di oro. Despues nan a sali core bay nort drenta den un auto chikito color preto y bay nort. Polis a solicita presencia di atraco team y di slachtofferhulp.
Relato policial
CUERPO POLICIAL ARUBA TA INFORMA:
Diahuebs anochi pa mas o menos 9:09 central di polis ta wordo informa di un atraco cu a tuma lugar na un cas na Tanki Leendert.
Na yegada di patruya por a compronde cu un rato prome tres hende homber cu tapabocas y un di nan ta tin un arma di candela. Nan no a papia nada. Nan lo a ranca un cadena di e señora su carganta. Pero esnan na e cas a bringa cu e atracadornan. E atracadornan a huy den un auto color preto y a bay den direcion noord.
Atraco team a presenta na e sitio y tambe departamento di slachtofferhulp.
Ken cu a wak algo of sa algo jama tiplijn di polis cu ta 11141.


text:
Segun e calendario Chines zodiaco, e aña 2020 ta e aña di e djaca; e prome animal zodiacal di e calendario di horoscopo. Segun e fabula Asiatico, e djaca ta asocia cu e palabra “yang” (di “yin-yang”), cu ta nifica e comienso di un dia nobo. Tambe e simbolo aki ta asocia cu rikesa y fortuna den tur aspecto y area. E aña 2020 ta e comienso di un decada nobo y cu e transformacion y innovacion nobo, encuanto tecnologia, mundo laboral y mercado, e ta birando mas necesario y importante pa tin bo finansanan bon maneha.
Den Edicion di Colección di FOCUS 25 Aniversario tin un interesante topico tocante e “Aña di e Djaca, Simbolo di Rikesa y Fortuna: Realisa Ambundancia Financiero den e Decada Nobo”. Busca bo Focus pa lesa con bo ta drenta e decada nobo den ambundancia financiero!


text:
ORANJESTAD – Durante presentacion di Programa di Partido ‘Padilanti: 2017-2021’ candidato #2 riba lista di Partido di Pueblo Arubano AVP Benny Sevinger tabata encarga pa presenta e vision y plan riba tereno di infrastructura y integracion. El a subi escenario pa hiba palabra mey mey di un ovacion sumamente grandi cu ta consolida su gran aceptacion y cariño den pueblo. Cu e mesun entusiasmo cu e ta ricibi di pueblo, Sevinger a inicia bisando cu AVP ta e unico partido cu por bisa di a cumpli cu tur loke el a priminti.
“Na 2009, ora nos a drenta den gobierno, nos a haya un pais na werki. No tabatin placa pa nada, no tabatin placa ni pa e pober,ni pa e riconan. Sinembargo nos a lora manga di camisa y nos a bisa: ‘Nos ta bay drecha nos pais, nos ta bay drecha producto Aruba’,” Sevinger a bisa splicando con Gabinete Mike Eman a sinta dia aden y anochinan largo y a traha un plan di infrastrctura yama ‘Renoba Aruba’.
Esey ta e plan cu a bin ta ehecutando den 8 aña. A dicidi cu no kier solamente hotel di 5 streya, pero kier barionan di 5 streya. “Mira awe Yuwana Morto, mira awe Bushiri, mira awe Madiki; mira Yara, mira awe Village, mira awe Montserrat, tur e barionan aki ta 5 streya. Esey nos kier pa nos hendenan,” Sevinger a bisa na e sala yen.
AVP tabata di opinion tambe cu no por ta posibel cu un centro di ciudad a bira simpelmente un choller house. Esey ta loke e gobierno anterior a laga pa nos, un centro cu adictonan. “Nos tin curason pa nan, nos tin cu yudanan, pero poniendo nan den centro di ciudad no ta e solucion. Nos a dicidi nos ta bay drecha nos centro di ciudad. Awe wak nos centro di ciudad, wak e tram cu bo ta core aden, wak e tiendanan nobo, 350 mata nobo, tur caminda den renobacion y apenas nos a cuminsa. Gobierno di AVP a drecha centro di ciudad na San Nicolas tambe.
Otro cos cu AVP a hereda di e gobierno anterior tabata edificionan di gobierno totalmente den ruina. A percura pa tur esey. Awe por mira cu tin edificio nobo di DIMAS, Corte di Husticia, Watertoren di Playa y di San Nicolas y varios otro pa menciona, incluyendo centenares di scolnan renoba. “Tambe Bestuurskantoor, e centro di nos pais unda ta wordo goberna, a wordo bandona. Awe nos tin un Bestuurskantoor cu un parti nobo y cu un Plasa Padu cu nos tur ta orguyoso di dje.” Aplauso y mas aplauso a compaña Sevinger durante su discurso.